Pencerobohan haram: PBB hanya keldai tunggangan Yahudi

BANGI, 8 Zulhijjah 1442H, Ahad – Gesaan Pertubuhan Bangsa-bangsa Bersatu (PBB) supaya rejim pengganas Zionis menghentikan pencerobohan rumah Palestin tidak lebih daripada seruan yang memalukan agensi dunia itu sendiri.

Menyifatkan PBB sebagai keldai tunggangan Yahudi, Ketua Perhubungan Ikatan Muslimin Malaysia (ISMA) Kelantan, Ustaz Sharipudin Abdul Kadir berkata, seruan tanpa diselangi dengan tindakan tegas daripada PBB tidak akan membawa sebarang perubahan kepada kedegilan Yahudi Israel.

“Sudah berapa banyak piagam dan akta yang dikeluarkan oleh PBB, tidak satu pun dipatuhi oleh Yahudi.

“Pada masa sama PBB tidak pula mampu mengeluarkan sebarang hukuman terhadap perlanggaran tersebut.

“Sepatutnya PBB malu untuk mengeluarkan apa apa kenyataan tentang kejahatan Yahudi,” katanya yang kesal dengan usaha PBB.

Beliau berkata, gesaan terakhir PBB dalam isu Palestin adalah badan itu meminta pihak berkuasa penjajah Zionis menghentikan perobohan rumah Palestin.

Jun lalu, Setiausaha Agung PBB, Antonio Guterres menuntut pemberhentian pencerobohan Yahudi di Tebing Barat dan Baitulmaqdis timur, tanah yang ingin diduduki oleh Palestin di negara yang merdeka kelak.

Bagaimanapun, Israel mempertikaikan dakwaan antarabangsa yang menyatakan bahawa tindakan memperluaskan penempatan Yahudi itu sebagai tidak sah.

Sementara itu, menyentuh mengenai Haikal Sulaiman atau juga dikenali sebagai Temple of Solomon di kawasan utara dan barat kota Baitulmaqdis, Ustaz Sharipudin menegaskan,  jika dikembalikan kelak ia adalah milik orang Islam, bukan milik Yahudi.

“Kejahatan Yahudi sudah jelas disebut dalam. al-Quran dan hadis. Dakwaan Yahudi untuk mengembalikan semula Kuil Nabi Sulaiman adalah dakwaan palsu.

“Mereka sebenarnya tidak beriman dengan Nabi Sulaiman. Kalaulah Nabi Sulaiman didatangkan sekarang pun nescaya Yahudi akan membunuhnya.

“Semua dakwaan Yahudi tehadap Nabi Sulaiman dan ritual mereka tidak ada sebarang kaitan dengan syariat- syariat Nabi terdahulu. Itu hanya ritual palsu rekaan mereka yang bertuhankan syaitan dan iblis,” tegas Ustaz Sharipuddin.

Justeru, katanya, tidak wajar sama sekali dakwaan Yahudi di Palestin mengaitkan mereka dengan nabi-nabi terdahulu kerana mereka tidak beriman dengan perutusan nabi dan rasul oleh Allah termasuk Nabi Sulaiman.

“Kuil Nabi Sulaiman pun jika dapat dikembalikan semula bukan milik mereka. Ianya menjadi milik umat Islam dan perlu dijaga oleh umat Islam,” katanya.

Terdahulu, Guterres dan Wakil PBB Ke Asia Barat, Tor Wennesland, pernah mengetengahkan Resolusi Majlis Keselamatan 2016 kononnya mengisytiharkan penempatan Yahudi itu tidak sah dari segi undang-undang.

Dalam laporan setebal 12 muka surat yang dinyatakan dalam taklimat kepada Majlis Keselamatan PBB (UNSC) Wennesland menegaskan, penambahan 540 unit penempatan haram Yahudi di Har Homa, Baitulmaqdis Timur selain penempatan pos kawalan adalah tidak sah di bawah undang-undang Israel.

Resolusi itu menuntut rejim Zionis menghentikan kerja memperluaskan penempatan haram di Tebing Barat dan Baitulmaqdis Timur, tanah yang akan dimasukkan dalam tuntutan Palestin sebagai sebuah negara berdaulat.

Bagaimanapun, menurut Guterres dan Wennesland lagi, selepas empat tahun setengah resolusi itu diluluskan, tiada satu pun kandungannya dipenuhi Israel.


Bekas PM Malaysia desak kuasa veto UNSC dihapuskan

BANGI, 27 Rabiulakhir 1445H, Sabtu – Tragedi genosid yang sedang berlaku di Gaza sehingga mengorbankan lebih 11,000 nyawa hanya akan dapat diselesaikan sekiranya Pertubuhan Bangsa-Bangsa Bersatu (PBB) berjaya menghapuskan kuasa veto terutamanya Amerika Syarikat (AS).

Ini kerana rejim Zionis sangat bergantung dengan AS bagi ‘menghalalkan’ semua tindakannya, kata bekas Perdana Menteri, Datuk Seri Ismail Sabri Yaakob.

“Meskipun 120 buah negara menggesa supaya gencatan senjata dilakukan segera dan berterusan pada Sidang Khas tergempar namun ia dianggap sia-sia kerana telah dihalang oleh kuasa veto AS dalam Majlis Keselamatan Pertubuhan Bangsa-Bangsa Bersatu (UNSC).

“Sehingga hari ini, sebanyak 34 resolusi UNSC berkaitan Palestin dan Israel telah dihalang oleh AS dengan menggunakan kuasa veto bagi melindungi Zionis.

“Maka sekali lagi saya menggesa supaya kuasa veto dihapuskan demi keamanan sejagat,” katanya dalam artikel yang disiarkan di Utusan Malaysia, hari ini.

Berkongsi pengalaman ketika berucap mewakili Malaysia di Perhimpunan Agung PBB (UNGA) ke-77, beliau pernah menegaskan supaya kuasa veto itu tidak disalahguna bagi memihak kepada kuasa besar dunia.

Beliau menyifatkan kezaliman yang berlaku ke atas penduduk Palestin hari ini juga adalah kesinambungan daripada tragedi ‘Nakbah’ selepas Zionis menduduki Palestin secara haram pada tahun 1948.


Tanah Air berikrar mahu terus perkasakan bahasa Melayu

Oleh Siti Hafidah Abd Ghaffar

BANGI, 21 Muharam 1444H, Jumaat – Gerakan Tanah Air yang kini dikenali dengan singkatan Tanah Air berbanding GTA dahulu, berikrar memperkasakan bahasa Melayu sebagai bahasa rasmi apabila berjaya memimpin negara kelak.

Timbalan Pengerusinya, Ustaz Zamani Ibrahim berkata, semua warganegara perlu mempertahankan bahasa kebangsaan daripada terhakis.

“Kita malu dengan Singapura bagaimana pemimpin mereka boleh berbahasa Melayu tetapi kita di sini banyak Ahli Parlimen lemah dalam bahasa Melayu bahkan kadang kala institusi sekolah pun.

“Sebab itu kita lihat apabila Tanah Air memimpin negara, kita akan meletakkan bahasa Melayu sebagai bahasa rasmi sesuai dengan bagaimana bahasa itu diangkat oleh Perlembagaan.

“Jangan kita merendahkan bahasa Melayu. Siapa pun yang menjadi kerajaan, bangsa apa pun mereka mesti mengutamakan bahasa Melayu dalam semua bidang, aspek pengurusan, pentadbiran dan sebagainya,” katanya dalam temu bual Dimensi di TV Pertiwi, hari ini.

Dalam pada itu, beliau menggesa, pihak berkuasa memperkasakan kedua-dua tulisan bahasa Melayu iaitu Rumi dan Jawi di semua peringkat sekolah.

Jelasnya, tindakan itu bagi memastikan pelajar menguasai bahasa Melayu dan dua tulisan yang dimiliki bahasa itu sendiri.

“Tetapi sayangnya kita hari ini malu dengan rakan segagasan, kita undur ke belakang dan tidak berani mengungkapkan kita mesti memperjuangkan bahasa Melayu.

“Sedangkan pihak lain mengambil peluang di atas kelemahan kita. Ini yang saya rasakan antara agenda besar juga bagi Tanah Air untuk memperkasakan bahasa Melayu dan Insya-Allah yang penting kita mesti berkuasa kerana dengan kuasa itulah kita boleh memartabatkan bahasa Melayu,” katanya.


Tiada satu negara Islam akan dibiar berada dalam keadaan stabil

BANGI, 16 Zulhijjah 1442H, Isnin – Perkembangan terkini di Tunisia membuktikan bahawa sehingga kini tidak ada satu negara umat Islam yang akan dibiarkan berada dalam keadaan stabil.

Bahkan, negara Islam juga tidak ‘dibenarkan’ memiliki ruang yang selesa untuk berfikir soal kemajuan dalam acuan sendiri, kata Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim.

Semalam, Presiden Tunisia, Kais Saied mengumumkan penggantungan Parlimen dan pemecatan Perdana Menteri, Hichem Mechichi, berikutan insiden tunjuk perasaan terhadap parti pemerintah.

Ribuan rakyat Tunisia dilaporkan turun ke jalanan untuk menyertai tunjuk perasaan di beberapa bandar dengan mendakwa parti pemerintah gagal dalam banyak aspek, termasuk menangani pandemik COVID-19.

Syed Ahmad Israa’ mendakwa, senario itu menunjukkan bahawa kelompok dalam negara umat Islam sendiri akan dipergunakan oleh kuasa luar untuk mewujudkan ketidakstabilan dalam negara.

“Kudrat, masa, tumpuan dan wang negara umat Islam akan habis digunakan hanya untuk mengurus ketidakstabilan dalam negara,” katanya dalam tulisan di laman Facebook, hari ini.

Bagi menghentikan perkara ini berlaku di negara Islam lain, beliau menegaskan, langkah yang penting adalah membebaskan diri daripada manipulasi luar ke atas situasi dalam negara.

“Untuk ini dicapai, sangat banyak usaha yang perlu dilakukan agar negara-negara umat Islam mampu bersifat mandiri, memiliki daya tahan yang tinggi dan mempunyai kesepaduan sosial yang utuh.

“Semua ini mustahil dilakukan jika negara-negara umat Islam – termasuklah Malaysia – masih kekal beroperasi dalam kerangka kenegaraan yang sedia ada,” katanya.


Rakyat kecam kerajaan bina SJKC baru, ikut kehendak Dong Zong

BANGI, 6 Muharram 1442H, Selasa – Sayang sungguh kerajaan terhadap Dong Zong, MCA dan sealirannya sehingga boleh membina 10 lagi Sekolah Jenis Kebangsaan (SJK) Cina yang baharu, kata Haji Aminuddin Yahaya.

Presiden gerakan Islam, Ikatan Muslimin Malaysia (ISMA) itu tertanya-tanya apakah ‘hutang budi’ pendukung sekolah vernakular berkenaan, sehingga kerajaan mengetepikan rintihan rakyat yang mahukan sistem pendidikan satu aliran.

Meskipun sebelum ini ramai pakar pendidikan menegaskan bahawa sekolah vernakular bercanggah Perlembagaan, namun Haji Aminuddin kesal kerana kerajaan tetap tidak mengendahkan perkara itu.

“Saya tidak pasti apa sebenarnya tujuan cadangan kerajaan untuk mendirikan 10 SJKC baharu.

“Jika pertimbangan politiklah yang menjadi perkiraan, tidakkah mereka lupa sebelum PRU14 dahulu, macam-macam yang kerajaan BN beri untuk pendidikan Cina.

“…ia termasuk SJKC baru juga, pun tidak menjamin sokongan masyarakat itu dalam pilihan raya,” katanya dalam satu kenyataan.

Beliau berkata demikian mengulas laporan akhbar berbahasa Inggeris, The Star berhubung pujian Dong Zong terhadap rancangan kerajaan membina lebih banyak SJKC.

Presidennya, Tan Tai Kim berkata, dia menyambut baik pengumuman rancangan Presiden MCA, Datuk Seri Wee Ka Siong untuk menambah SJKC, bagi menyelesaikan masalah bilik darjah dan kesesakan lalu lintas.

Akhbar berkenaan yang memetik Sin Chew Daily berkata, rancangan itu dipuji kerana disambung semula selepas ditangguhkan ketika pemerintahan Pakatan Harapan (PH).

Kecewa dengan pendirian pemerintah hari ini, Haji Aminuddin berkata, kerajaan bukan hanya membuat sesuatu atas pertimbangan politik, bahkan sanggup menggadai masa depan negara.

Tegasnya, banyak kajian yang dibentang dan didokumentasikan oleh pakar pendidikan, membuktikan kewujudan sistem sekolah vernakular memberi banyak implikasi negatif daripada kebaikan.

“Baik dari aspek pemerkasaan bahasa kebangsaan, naratif sejarah negara, pengasingan pergaulan dan perpaduan kaum antara hujah popular mengapa SJKC ini perlu ditolak demi mencapai perpaduan nasional yang diidam-idamkan.

“Kalau beginilah sikap bangsa lain, saya bimbang satu hari nanti orang Melayu pula akan menuntut kerajaan mengembalikan semula sistem sekolah aliran Melayu seperti awal tahun 70-an dahulu yang telah dimansuhkan,” katanya.

Beliau berkata, apa guna orang Melayu berkompromi dengan mengorbankan sekolah aliran Melayu dahulu, jika aspirasi pengorbanan itu tidak dihargai, apatah lagi sekolah vernakular terus diperkasakan.

“Apakah senario ini yang kerajaan inginkan? Kita sangat sedih dan kecewa dengan tindakan kerajaan PN; harapkan pegar, pegar makan padi,” katanya.


Presiden Filipina arah tangkap individu ingkar perintah ‘duduk rumah’

MANILA, 4 Jamadilakhir 1443H, Jumaat – Presiden Filipina, Rodrigo Duterte mengarahkan individu yang tidak mengambil suntikan vaksin ditahan sekiranya ingkar perintah tinggal di rumah dalam usaha membendung jangkitan COVID-19.

Arahan berkenaan dikeluarkan kepada ketua kampung untuk memantau pergerakan individu yang tidak divaksin supaya terus kekal berada di rumah.

“Oleh kerana situasi mendesak, saya menggunakan kuasa yang ada menangkap mereka yang berkeliaran di luar rumah khususnya yang tidak mendapat vaksin,” katannya.

Duterte menegaskan, beliau bertanggungjawab sepenuhnya terhadap setiap rakyat terutama melibatkan isu keselamatan dan nyawa.

Mengikut undang-undang sedia ada, individu yang tidak divaksin, tidak dibenarkan keluar dari rumah kecuali bagi tujuan penting sahaja.

Kerajaan terpaksa mengetatkan sekatan di Manila dan beberapa wilayah lain berikutan jumlah jangkitan meningkat tiga kali ganda.

Kementerian Kesihatan memaklumkan jangkitan harian COVID-19 di Filipina mencapai tahap tertinggi sejak 26 September lalu dengan 17,220 kes semalam termasuk jangkitan varian Omicron.

Angka itu adalah lebih tiga kali ganda berbanding rekod sebelum ini yang mencatatkan jumlah kumulatif lebih 2.88 juta jangkitan termasuk 51,700 kematian. – Agensi


Kit Siang dapat gelaran Tan Sri

KUALA LUMPUR,16 Zulkaedah 1444H, Isnin – Seramai 839 individu menerima Darjah Kebesaran, Bintang dan Pingat Persekutuan 2023 sempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Veteran DAP, Lim Kit Siang dan mantan Menteri Besar Kelantan Allahyarham, Datuk Nik Abdul Aziz Nik Mat antara yang dianugerahkan Panglima Setia Mahkota (PSM), anugerah Persekutuan kedua tertinggi yang membawa gelaran Tan Sri.

Yang Dipertua Dewan Rakyat, Datuk Johari Abdul juga dikurniakan darjah kebesaran Panglima Setia Mahkota.

Turut dikurniakan darjah kebesaran PSM ialah Hakim Besar Sabah dan Sarawak, Datuk Abdul Rahman Sebli, Hakim Mahkamah Persekutuan Datuk Nallini Patmanathan, mantan Hakim Mahkamah Persekutuan Datuk Seri Mohd Zawawi Salleh dan Pengarah Urusan Kumpulan Engtex Group Berhad, Datuk Ng Hook.

Turut menerima PSM ialah Pengerusi Eksekutif Yuwang Group See Hong Cheen @ See Hong Chen, Pengerusi Battersea Power Station Holding Company Limited Datuk Jaganath Derek Steven Sabapathy, Pengarah Urusan Kumpulan DRB-Hicom Berhad Datuk Seri Syed Faisal Albar Syed A.R. Albar dan Pengerusi/ Pengarah Perusahaan Sadur Timah Malaysia (PERSTIMA) Berhad Datuk Wee Hoe Soon @ Gooi Hoe Soon.

Selain itu, Pengarah Urusan Kumpulan Maxim Global Berhad Datuk Seri Gan Seong Liam, Pengerusi DPS Resources Berhad Datuk Seri Sow Chin Chuan, Pengarah Bebas Bukan Eksekutif Sime Darby Plantation Berhad Datuk Seri Dr Nik Norzul Thani N.Hassan Thani dan komposer Datuk Seri Dr Ahmad Khan Nawab Khan.

Turut dikurniakan PSM ialah mantan Menteri di Jabatan Perdana Menteri, (Parlimen dan Undang-Undang), Datuk Seri Wan Junaidi Tuanku Jaafar, Ahli Dewan Negara Senator Datuk Seri Anifah Aman.

Penerima lain ialah Pengarah Urusan Winfast Group of Companies, Datuk Seri Chee Chan Yau @ Cheah Chan Yau, Pengarah Urusan Kumpulan Syarikat Ming Heng Motor Sdn Bhd Datuk Koh Chui Ming, Presiden dan Ketua Pegawai Eksekutif Kumpulan Petroliam Nasional Berhad (Petronas) Datuk Tengku Muhammad Taufik Tengku Aziz dan Pengarah Urusan Cergas Murni Sdn Bhd Datuk Paul Latimer.

Selain itu Pengerusi Eksekutif Bermaz Auto Berhad, Datuk Seri Yeoh Choon San, Pengarah Urusan dan Ketua Pegawai Eksekutif KK Land Group of Companies Datuk Kong Hoi Chieng, Pengarah Urusan Twin Arrow Fertilizer Sdn Bhd Datuk Seri Lau Kuan Kam, Panglima Tentera Laut Laksamana Datuk Abdul Rahman Ayob dan Panglima Tentera Darat Jeneral Datuk Seri Mohammad Ab Rahman.

Sementara itu, Ketua Pengarah Pendidikan Datuk Pkharuddin Ghazali @ Mat Jali, Ketua Setiausaha Perbendaharaan Datuk Johan Mahmood @ Johan Mahmood Merican, bekas pemain badminton negara Tan Aik Huang dan Pengerusi Yayasan Kebajikan Artis Tanahair Datuk Irwan Shah Abdullah @ DJ Dave merupakan antara 28 penerima darjah kebesaran Panglima Jasa Negara (PJN) yang membawa gelaran ‘Datuk’.

Empat penerima darjah kebesaran Panglima Setia Diraja (PSD) yang membawa gelaran ‘Datuk’ pula ialah Penolong Setiausaha Majlis Raja-Raja Mohd Aseral Jusman, Ketua Protokol Jabatan Protokol dan Konsular Kementerian Luar Negeri Mohd Aini Atan, Timbalan Ketua Setiausaha (Kabinet) Abdul Halim Hamzah dan Ketua Staf Markas Angkatan Tentera Lt Jen Datuk Arman Rumaizi Ahmad.

Seramai 33 individu menerima darjah kebesaran Johan Mangku Negara (JMN) termasuk Timbalan Ketua Setiausaha (Komunikasi Strategik dan Industri Kreatif) Kementerian Komunikasi dan Digital Mastura Ahmad Mustafa dan Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.

Bagi penerima darjah kebesaran Johan Setia Mahkota (JSM) pula, 33 individu disenaraikan sebagai penerima antaranya penggiat seni Fauziah Nawi, Ketua Polis Perlis Datuk Surina Saad dan Ketua Polis Negeri Sembilan Datuk Ahmad Dzaffir Mohd Yussof.

Tiga penerima darjah kebesaran Johan Setia Diraja (JSD) ialah Asisten Ketua Staf Tadbir Pangkalan Udara Subang Brig Jen Baharudin Abu Hassan, Ketua Jabatan Siasatan Jenayah Ibu Pejabat Polis Kontinjen Kuala Lumpur SAC Habibi Majinji dan Timbalan Pengarah (Perisikan Siasatan Khas) Bahagian Perisikan Siasatan Khas Bukit Aman SAC Mohammad Azlin Sadari.

Tahun ini juga menyaksikan seramai enam orang menerima darjah kebesaran Bintang Kesatria Setia Diraja (KSD) dan 218 individu menerima darjah kebesaran Bintang Ahli Mangku Negara (AMN) termasuk Jurutera Sokongan Bernama Mohd Halim Esham.

Seramai 116 individu dikurniakan darjah kebesaran Bintang Kesatria Mangku Negara (KMN) termasuk Pensyarah Akademi Seni Budaya dan Warisan Kebangsaan (ASWARA) Dr Abdul Halim Husain dan Presiden Persatuan Sukan Orang Pekak Malaysia Dr Ong Shin Ruenn.

Pembantu Tadbir (Perkeranian dan Operasi) Bahagian Modal Insan Bernama Rusliza Sahran pula antara 316 penerima Pingat Pangkuan Negara (PPN) manakala 56 individu dikurniakan Pingat Bentara Setia Diraja (BSD).


Imran Khan batal protes besar-besaran elak huru-hara

ISLAMABAD, 2 Jamadilawal 1444H, Ahad – Bekas Perdana Menteri Pakistan, Imran Khan membatalkan protes besar-besaran ke bandar Islamabad bagi mengelak keadaan menjadi lebih huru-hara.

Pada masa sama, beliau mengumumkan partinya menarik diri daripada Dewan Undangan Negeri (DUN) sebagai usaha terbaru mendesak pilihan raya lebih awal.

“Saya telah membuat keputusan untuk tidak berarak ke Islamabad kerana saya tahu akan menyebabkan keadaan huru-hara selain membawa kerugian kepada negara.

“Kami juga telah memutuskan untuk tidak menjadi sebahagian daripada sistem pentadbiran negara ini dan keluar daripada semua sistem rasuah ini,” katanya dalam penampilan sulung di khalayak awam sejak kejadian cubaan membunuhnya, 4 November lalu.

Parti Pakistan Tehreek-e-Insaf (PTI) telah menarik diri daripada Parlimen Persekutuan namun kekal berkuasa di dua wilayah – Gilgit-Baltistan dan Kashmir yang ditadbir oleh Pakistan.

Ketika berucap di hadapan ribuan penyokong, bekas Perdana Menteri itu turut menegaskan keadaan huru-hara bukan menjadi kepentingan memandangkan Pakistan kini berdepan krisis ekonomi yang teruk.

Negara Asia Selatan itu kini berdepan situasi ekonomi kritikal – inflasi yang melambung tinggi sehingga perlu mendapatkan bantuan kewangan daripada Tabung Kewangan Dunia (IMF), Ogos lalu.

Sebelum ini, pemimpin utama PTI telah mengadakan protes besar-besaran menuntut kerajaan melaksanakan pilihan raya  baharu sejak Imran disingkirkan April lalu.

Malah, Imran mendakwa penyingkirannya dibuat sebagai sebahagian daripada konspirasi yang dipimpin Amerika Syarikat (AS). – Agensi


EU, Belgium jamin perjanjian vaksin ditunaikan

KUALA LUMPUR, 21 Jamadilakhir 1442H, Rabu – Kesatuan Eropah (EU) dan Belgium memberi jaminan perjanjian pembekalan vaksin Pfizer kepada Malaysia akan dapat ditunaikan, kata Menteri Sains, Teknologi dan Inovasi Khairy Jamaluddin.

Khairy dalam satu kenyataan berkata dengan jaminan daripada Duta EU dan Belgium, pelan imunisasi COVID-19 dijangka diteruskan seperti yang dirancangkan.

Beliau berkata Jawatankuasa Khas Jaminan Akses Bekalan Vaksin COVID-19 (JKJAV) maklum mengenai pengumuman terbaharu kawalan eksport oleh EU ke atas vaksin COVID-19 yang dikeluarkan di dalam negara kesatuan itu.

“Berkenaan vaksin Pfizer yang dikeluarkan di Puurs, Belgium, Duta Belgium telah memberi jaminan bahawa perjanjian pembelian dengan Pfizer akan dapat ditunaikan selepas Pfizer memohon untuk kelulusan mengeksport dan vaksin itu akan dihantar mengikut jadual mulai bulan ini.

“Justeru, Kerajaan Malaysia telah meminta Pfizer untuk memohon kelulusan mengeksport daripada Kerajaan Belgium dengan segera,” kata beliau sambil menambah Kedutaan EU dan Belgium di Malaysia akan mengeluarkan kenyataan mengenai jaminan bekalan ini.

Khairy berkata untuk rekod, penghantaran pertama satu juta dos (untuk 500,000 penerima) vaksin Pfizer akan digunakan dalam Fasa Satu inokulasi barisan hadapan dan akan dihantar secara berperingkat dalam suku pertama tahun ini.

Ketua Pengarah Kesihatan Tan Sri Dr Noor Hisham Abdullah dilaporkan semalam berkata Malaysia dijangka menerima kumpulan pertama vaksin koronavirus Pfizer-BioNTech pada 26 Februari ini. – Bernama


Syarikat judi cetus provokasi, kekang sebelum jadi norma

BANGI, 4 Ramadan 1442H, Jumaat – Provokasi sensitiviti umat Islam sekali lagi menjadi mainan  pihak tidak bertanggungjawab yang bersikap gelojoh dalam mencari keuntungan semata-mata.

Terdahulu, tular klip video mengajak orang ramai meraih keuntungan berganda melalui aplikasi judi, sambil menggunakan lagu berlatar belakang sambutan Aidilfitri.

Video itu seolah-olah mengajak umat Islam berjudi melalui perkhidmatan mereka bagi mengumpul wang untuk menyambut perayaan.

Kesal dengan perkara itu, Pengerusi PEMBELA, Haji Aminuddin Yahaya berkata, iklan berkenaan sangat biadap dan pastinya mustahil mereka tidak mengetahui berjudi adalah haram dalam Islam.

“Apakah mereka sangka umat Islam begitu terdesak mencari wang untuk raya sampai sanggup berjudi?

“Saya melihat, penghasilan iklan ini jelas adalah sesuatu yang disengajakan demi publisiti murahan melalui provokasi kepada sensitiviti umat Islam,” katanya dalam satu kenyataan, hari ini.

Beliau menegaskan, Suruhanjaya Komunikasi dan Multimedia Malaysia (SKMM) dan Kementerian Dalam Negeri perlu mengambil tindakan tegas terhadap syarikat ini dan siasat kesemua pihak yang terlibat dalam produksi.

“Dalam iklan ini, ada orang-orang Melayu yang menjadi pelakon. Saya rasa mungkin jabatan agama boleh menjejaki mereka dan memberi khidmat kaunseling dan nasihat.

“Ini kerana mungkin mereka ini tidak tahu bahawa apa yang mereka lakukan ini adalah salah sebagai seorang Muslim,” katanya.

Mengulas lanjut, beliau berkata, perkara ini bukan isu membabitkan umat Islam sahaja semata-mata.

Ini kerana, perjudian secara amnya adalah sesuatu yang amat tidak bermoral dalam mana-mana masyarakat kerana meruntuhkan institusi kekeluargaan, akhlak, peribadi dan sebagainya.

“Maka, amatlah jelek jika masyarakat diajak berjudi untuk mencari wang untuk menyambut mana-mana perayaan sekalipun.

“Perkara ini perlu dikekang sebelum menjadi norma pada masa hadapan. Jangan sampai iklan pelacuran pun ada versi raya pula nanti!,” katanya.


Keputusan Agong legakan rakyat, proklamasi darurat cegah ancaman kesihatan

BANGI, 3 Rabiulakhir 1442H, Khamis – Yang di-Pertuan Agong mempunyai prerogatif untuk mengeluarkan proklamasi darurat sekiranya baginda berpuas hati dengan salah satu daripada dua perkara mengikut Perkara 150 Perlembagaan Persekutuan.

Pakar Perlembagaan Universiti Malaysia Pahang (UMP), Datuk Dr Wan Ahmad Fauzi Wan Husain berkata, perkara berkenaan termasuk sedang berlaku atau hampir berlaku darurat besar yang boleh mengakibatkan implikasi ancaman keselamatan.

Beliau berkata, perkara kedua adalah berlakunya ancaman kehidupan, ekonomi, ketenteraman awam di dalam Persekutuan atau mana-mana bahagiannya.

“Semalam, 660 kes baharu COVID-19 dicatatkan di seluruh negara, dengan 387 direkodkan di Sabah sahaja. Pertambahan kes baharu harian itu menjadikan kumulatif 50,390 kes positif COVID-19 sehingga semalam.

“Justeru, tidak hairanlah jika Yang di-Pertuan Agong memutuskan untuk memberi perkenan membuat proklamasi darurat seperti diminta Perdana Menteri,” katanya menulis di Berita Harian hari ini.

Terdahulu, Yang di-Pertuan Agong bersetuju, mengisytiharkan Proklamasi Darurat terhadap Parlimen Batu Sapi, Sabah, bagi mengelak pilihan raya kecil (PRK) sebagai langkah proaktif membendung gejala wabak COVID-19.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Al-Sultan Abdullah Ri’ayatuddin Al-Mustafa Billah Shah berpuas hati dengan penjelasan Perdana Menteri, Tan Sri Muhyiddin Yassin, yang menasihati baginda berkenaan cadangan itu.

Mengulas lanjut, Wan Ahmad berkata, memandangkan pilihan raya kali ini hanya membabitkan satu kawasan Parlimen yang sudah semestinya berbeza dengan Piihan Raya Negeri (PRN) Sabah baru-baru ini – maka baginda hanya memperkenankan proklamasi darurat bagi kawasan Parlimen berkenaan.

Beliau berkata, pengalaman selepas PRN Sabah amat membimbangkan apabila merekodkan peningkatan mendadak sebanyak 148.4 peratus kes hanya selepas dua minggu daripada tarikh pembuangan undi.

“Keputusan Yang di-Pertuan Agong pastinya melegakan banyak pihak yang semestinya ‘perlu’ terbabit dengan PRK Batu Sapi, sekiranya proses itu diteruskan.

“Ini kerana suatu pilihan raya bukan sahaja membabitkan jumlah pengundi, bahkan jentera besar meliputi petugas SPR (Suruhanjaya Pilhan Raya), pekerja parti yang bertanding di lapangan termasuklah pemimpin parti yang akan berkempen buat calon masing-masing,” katanya.

Jelasnya, keputusan Yang di-Pertuan Agong itu adalah satu perkara yang mungkin menjadi pengalaman baharu bagi rakyat Malaysia, yakni proklamasi darurat kali pertama dibuat bukan untuk menghadapi suasana tegang seperti ancaman komunis atau rusuhan kaum.

Sebaliknya, katanya, proklamasi darurat kali ini bersifat pencegahan bagi mengelak ancaman besar kepada kesihatan rakyat.

“Bayangkan jika PRK diadakan di Batu Sapi, seramai 32,962 orang pengundi berdaftar. Jika kesan PRN Sabah membina sejumlah kluster hinggakan mencatatkan angka seperti dilaporkan, adalah tidak wajar risiko diambil untuk meneruskan PRK Parlimen Batu Sapi.

“Rakyat pastinya tidak perlu panik kerana sebab diisytiharkan darurat kali ini ialah bersifat suatu pencegahan terhadap ancaman penularan wabak COVID-19.

“Proklamasi darurat meskipun hanya terhad dalam kawasan Parlimen berkenaan, pastinya membuka satu perspektif baharu buat rakyat Malaysia tentang darurat,” katanya.


70 peratus kematian di Gaza kanak-kanak, wanita

NEW YORK, 12 Rabiulakhir 1445H, Jumaat – Duta Palestin ke Pertubuhan Bangsa-Bangsa Bersatu (PBB), Riyad Mansour memberitahu sidang khas tergempar Perhimpunan Agung PBB bahawa lebih 7,000 orang awam tterbunuh oleh pengeboman ganas Israel sejak 7 Oktober, dengan 3,000 kanak-kanak antara yang terkorban.

“Tujuh ribu rakyat Palestin telah dibunuh oleh Israel dalam tempoh hampir tiga minggu lepas. 70 peratus daripada semua yang terbunuh adalah wanita dan kanak-kanak. Hampir semua yang terbunuh adalah orang awam.

“Adakah ini perang yang kamu pertahankan? Biar saya ulangi, adakah ini perang yang dipertahankan oleh sebahagian daripada kamu?” tanya Mansour kepada negara-negara Barat.

Beliau berkata, tiada apa yang boleh mewajarkan pembunuhan seorang kanak-kanak Palestin.

“Mengapa kamu tidak rasa terdesak untuk menamatkan pembunuhan kami? Tiada apa yang membenarkan jenayah perang,” kata duta Palestin itu.

Agensi Kanak-Kanak Pertubuhan Bangsa-Bangsa Bersatu (UNICEF) telah mengecam jumlah “mengejutkan” kanak-kanak yang terkorban di Gaza.

“Orang ramai diarahkan berpindah. Mereka melihat anak-anak mereka. Adakah kita perlu ke selatan?

“Adakah kita akan dibom dalam perjalanan atau sekali di sana? Adakah kita perlu pergi ke pekarangan hospital? Sekolah PBB? Gereja? Masjid? Tidur di rumah kita. kereta di jalanan? Tetapi bom ada di mana-mana,” katanya.

Ini kerana, Israel telah memusnahkan lebih 40 peratus daripada semua rumah, menjadikan seluruh penduduk kehilangan tempat tinggal dan berpindah.

Komen Mansour disusuli serangan darat Israel ke utara Gaza semalam, menjelang kemungkinan pencerobohan darat.

Kakitangan Perubatan Gaza menggambarkan adegan apokaliptik di mana mereka perlu membuat keputusan hidup atau mati untuk menyelamatkan mereka yang cedera akibat serangan udara.

Pada 7 Oktober, Hamas melancarkan operasi terbesarnya terhadap Israel selama bertahun-tahun dalam serangan mengejut, yang digelar Taufan Al-Aqsa, sebagai tindak balas terhadap jenayah yang diperhebat oleh rejim pendudukan terhadap rakyat Palestin.

Sejak itu, Israel terus-menerus tanpa henti mengebom Gaza. Angka kematian di Gaza sejak permulaan pencerobohan Israel mencecah lebih 7,000 dengan lebih 18,000 cedera.

Tel Aviv juga telah menyekat air, makanan, dan elektrik ke Gaza, menjerumuskan wilayah yang dikepung itu ke dalam krisis kemanusiaan. – Agensi


Mesyuarat Khas Majlis Raja-Raja hari ini pilih Agong ke-17

KUALA LUMPUR, 12 Rabiulakhir 1445H, Jumaat – Mesyuarat Khas Majlis Raja-Raja akan berlangsung hari ini bagi memilih Yang di-Pertuan Agong ke-17.

Mesyuarat khas itu yang dijadual bermula pada 10 pagi di Istana Negara akan menyaksikan pengundian oleh sembilan Raja-Raja Melayu bagi memilih Yang di-Pertuan Agong dan Timbalan Yang di-Pertuan Agong yang baharu.

Persidangan khas itu diadakan susulan tempoh lima tahun penggal pemerintahan Al-Sultan Abdullah Ri’ayatuddin Al-Mustafa Billah Shah sebagai Yang di-Pertuan Agong ke-16, bakal tamat pada 30 Januari tahun depan.

Al-Sultan Abdullah melafaz sumpah dan menandatangani surat sumpah jawatan sebagai Yang di-Pertuan Agong ke-16 pada 31 Jan 2019 setelah dipilih pada Mesyuarat Khas Majlis Raja-Raja pada 24 Jan tahun sama.

Menurut Seksyen 2, Bahagian I, Jadual Ketiga Perlembagaan Persekutuan, Majlis Raja-Raja hendaklah menawarkan jawatan Yang di-Pertuan Agong kepada Raja yang layak dipilih, yang negerinya ialah yang pertama dalam senarai pemilihan.

Jika Raja yang berjaya tidak menerima tawaran, maka proses pengundian semula akan dijalankan, iaitu dengan mencalonkan nama Raja yang kedua dalam senarai kekananan yang layak dipilih untuk diundi.

Susunan penggiliran pertama bermula pada 1957 (bagi pelantikan Yang di-Pertuan Agong) sehingga 1994, dilakukan atas persetujuan Raja negeri-negeri mengikut kekananan dari segi tempoh pemerintahan yang dimulakan dengan Negeri Sembilan, diikuti Selangor, Perlis, Terengganu, Kedah, Kelantan, Pahang, Johor dan Perak.

Malaysia adalah sebuah daripada 43 negara di dunia yang mengamalkan sistem pemerintahan Raja Berperlembagaan dan satu-satunya negara yang mengamalkan sistem penggiliran dalam kalangan sembilan Raja Melayu. – Bernama


367,213 sudah suntik vaksin COVID-19

KUALA LUMPUR, 4 Syaaban 1442H, Khamis – Seramai 367,213 individu menerima dos pertama vaksin menerusi Program Imunisasi COVID-19 Kebangsaan setakat semalam.

Menteri Kesihatan, Datuk Seri Dr Adham Baba berkata, Selangor merekodkan pemberian vaksin paling tinggi dengan 45,854 individu diikuti Perak (42,227); Sabah (36,443); Kuala Lumpur (33,500) dan Sarawak (32,665).

“Sementara itu di Johor 27,131 individu telah menerima dos pertama vaksin diikuti Pahang (26,574);  Kedah (25,492); Pulau Pinang (22,037); Kelantan (17,904); dan Negeri Sembilan (15,958).

“Di Terengganu pula seramai 15,726 individu; Melaka (9,954); Perlis (8,795); Putrajaya (4,611); dan Labuan (2,342),” katanya menerusi infografik di akaun Twitter miliknya hari ini.

Program imunisasi yang dilancarkan pada 24 Feb itu, menyasar untuk memberikan imunisasi secara percuma kepada penduduk negara ini, baik rakyat tempatan mahupun warga asing. – Bernama


11 penduduk Palestin ditembak mati, Israel lakukan pembunuhan besar-besaran

RAMALLAH, 2 Syaaban 1444H, Khamis – Rejim haram Israel terus mengganas – terbaharu 11 penduduk Palestin ditembak kejam dalam serbuan di Nablus, kata pegawai kesihatan.

Letupan dan tembakan kedengaran ketika tentera negara haram memasuki bandar Nablus – sehingga tercetus pertempuran dengan kumpulan pemuda Palestin.

Tentera Zionis mengaku menembak mati tiga individu yang dikehendaki. Bagaimanapun individu lain tidak bersalah turut menjadi mangsa serangan Zionis termasuk dua warga emas.

Kementerian Kesihatan Palestin berkata, seorang warga emas yang dikenali Adnan Saabe Baara telah ditembak.

Rakaman video menunjukkan mayat lelaki berusia 72 tahun itu berada di bahu jalan bersama beg yang diletakkan roti berhampiran sebuah pasar.

Sementara itu, seorang lagi warga emas, Abdul Hadi Ashqar dan remaja berusia 16 tahun turut ditembak mati.

Kementerian kesihatan turut memaklumkan lebih 80 pesakit kini akibat terkena peluru dan mereka kini ditempatkan di lima hospital sekitar Nablus.

Pegawai kanan Palestin, Hussein al-Sheikh mengutuk serangan dan menyifatkan serangan sebagai pembunuhan besar-besaran.

Manakala jurucakap Presiden Mahmoud Abbas berkata, Israel perlu bertanggungjawab dengan peningkatan serangan yang merbahaya dan boleh meningkatkan lagi ketegangan di wilayah berkenaan. – Agensi


Waspada! Jangan mudah dedah maklumat peribadi

BANGI, 16 Ramadan 1443H, Isnin – Tindakan mendedahkan maklumat peribadi kepada pihak yang tidak dikenali adalah merbahaya kerana boleh disalahgunakan seandainya diperoleh pihak tidak bertanggungjawab.

Justeru, Polis Diraja Malaysia (PDRM) mengingatkan masyarakat untuk berwaspada terhadap sebarang tawaran bantuan atau geran daripada pihak tertentu.

Ini kerana, pihaknya mengesan wujud cubaan mendapatkan data peribadi melalui hantaran mesej di media sosial.

Pengarah Jabatan Siasatan Jenayah Komersil PDRM, Datuk Mohd Kamarudin Md Din berkata, berdasarkan risikan, pengguna laman sosial akan menerima mesej daripada individu yang tidak dikenali, dan seterusnya menawarkan geran kewangan yang dinamakan ‘Home Improvement Grant’.

“Geran tersebut didakwa sebagai program yang dikendalikan beberapa agensi kerajaan dengan kerjasama Bank Dunia untuk membantu individu yang memerlukan bantuan kewangan.

“Sekiranya berminat, pemohon diminta mengisi maklumat peribadi termasuk nama penuh, nombor kad pengenalan, status perkahwinan dan beberapa maklumat lain yang dinyatakan di borang permohonan,” katanya dalam kenyataan, hari ini.

Mohd Kamarudin berkata, setakat ini, tiada sebarang laporan polis diterima berkaitan kegiatan berkenaan.

“Masyarakat adalah diingatkan untuk sentiasa berwaspada kerana maklumat peribadi merupakan data yang berpotensi untuk disalahgunakan seandainya ia diperolehi oleh pihak tidak bertanggungjawab.

“Bagi tujuan permohonan bantuan ataupun geran daripada pihak kerajaan, adalah dinasihatkan orang ramai untuk membuat semakan secara terus dengan agensi atau kementerian yang bertanggungjawab,” katanya.

Beliau mengingatkan untuk tidak sesekali percaya dengan mesej yang diterima daripada pihak ketiga.

“Sebarang nasihat atau kemusykilan berkaitan jenayah komersil, orang ramai bolehlah merujuk kepada CCID Scam Response Center di talian 03-26101559 atau 03-26101599,” katanya.


72,045 kes harian tertinggi di AS

WASHINGTON, 27 Zulkaedah 1441H, Ahad – Amerika Syarikat (AS) mencatatkan peningkatan kes baharu yang tinggi dengan 72,045 kes COVID-19 direkodkan pada Jumaat.

Pusat Kawalan dan Pencegahan Penyakit (CDC) AS memaklumkan, jumlah berkenaan sekali gus mencatat rekos kes harian tertinggi sejak pandemik bermula.

Pada masa sama, CDC pada Jumaat turut melaporkan sejumlah 926 kematian baharu, selain bilangan pesakit dirawat di hospital turut meningkat pada minggu ini.

Selain itu, pusat berkenaan mengesahkan, golongan pesakit berusia 65 mencatatkan jumlah tertinggi, diikuti mereka yang berusia 50 hingga 64 tahun dan individu dalam lingkungan umur 18 hingga 49.

90.9 peratus daripada 9,736 pesakit yang dirawat di hospital mengalami sekurang-kurangnya satu komplikasi termasuk hipertensi, obesity, penyakit metabolic kronik dan kardiovaskular.

Sementara itu, sebanyak 51.3 peratus daripada 199 pesakit kanak-kanak dilaporkan mengalami sekurang-kurangnya satu komplikasi termasuk asma, obesiti dan gangguan neurologi.

Jumlah kematian akibat pandemik itu adalah menurun berbanding minggu lalu, namun masih berada di atas paras dan dijangka terus meningkat apabila lebih banyak sijil kematian siap diproses.

Selain itu, CDC turut melaporkan sebanyak 47,313,367 ujian yang dijalankan pada Jumaat merekodkan 4,370,863 disahkan positif, menjadikan kadar jumlah positif COVID-19 kepada 9 peratus.

Hampir 3.68 juta kes COVID-19 dilaporkan di AS dengan kadar kematian melepasi 139,700 setakat semalam, berdasarkan perangkaan oleh Universiti John Hopkins. – Agensi


Islam angkat martabat wanita, tapi dia sendiri biar maruah diperkotak-katik

BANGI, 10 Zulhijjah 1443H, Ahad – Rata-rata netizen kesal dengan tindakan seorang wanita yang menghina Islam ketika membuat persembahan komedi di sebuah kelab di Taman Tun Dr Ismail (TTDI), Kuala Lumpur.

Tinjauan Ismaweb.net mendapati, pengguna media sosial menggesa pihak berkuasa mengambil tindakan sewajarnya ke atas wanita itu yang dilihat memalukan agama, bangsa dan negara.

“Mana pejuang-pejuang agama yang dulunya memekak? Bila dah dapat jawatan menteri terus bisu. Tak ada ke nak gubal undang-undang mengenai ‘content’ media sosial yang semakin lama semakin teruk.

“Agama diperkotak-katik. Patut orang-orang macam ini kena hukuman berat,” kata Mohd Zareefkhan Esa.

Azlanadi pula turut senada dengan pandangan itu dan berharap isu berkenaan tidak dipolitikkan oleh pihak tertentu.

“Bab agama jangan buat main.

“Dia nak minta perhatian tapi dengan cara yang salah. Dia tak sedar ke dengan cara dia buat macam itu secara tidak langsung orang bukan Islam akan pandang serong kepada Islam,” katanya.

“Apa motif dia? Islam letakkan kedudukan wanita tinggi tapi kenapa malukan diri sendiri.

“Ramai bersorak selepas dirinya tanggal tudung dan bajunya di kelab itu. Kasihan,” kata Ashikin.

Terdahulu, tular video seorang wanita yang mengaku menghafal 15 juzuk al-Quran sebelum menanggalkan tudung dan pakaian ketika membuat persembahan stand up comedy (komedi solo) di hadapan khalayak ramai.

Wanita yang memperkenalkan dirinya sebagai Siti Amirah Natasha Abdullah dan berasal dari Kuala Kangsar, Perak itu dilihat mengenakan baju seksi bertali halus (spaghetti strap) berwarna hitam dan skirt singkat paras paha berwarna coklat.

Susulan kontroversi berkenaan, Dewan Bandaraya Kuala Lumpur (DBKL) mengarahkan Kelab Komedi Crackhouse ditutup sementara.

Selain itu, polis mengesahkan penangkapan wanita berusia 28 tahun itu.


Tindakan senarai hitam Timbalan Presiden Muda ikut undang-undang: RoS

BANGI, 16 Safar 1445H, Sabtu – Tindakan Jabatan Pendaftaran Pertubuhan (RoS) menyenarai hitam Timbalan Presiden Muda, Amira Aisya Abd Aziz dilakukan berpandukan kuasa yang termaktub di dalam Akta Pertubuhan 1966 (Akta 832).

RoS dalam kenyataan memaklumkan, senarai hitam itu dibuat berikutan pembatalan pendaftaran Persatuan Ekonomi Merdeka (No. Pendaftaran: PPM002-10-03112017).

“Ia juga dilakukan melalui notis yang dikeluarkan di bawah Seksyen 13(1)(c)(iv) pada 28 Oktober 2022 oleh Pendaftar Pertubuhan dan di bawah Seksyen 49 dalam akta sama.

“RoS ingin menegaskan bahawa tindakan yang dikeluarkan ini adalah berpandukan kepada segala proses siasatan dan undang-undang yang teratur,” katanya hari ini.

Semalam, Amira Aisya dilaporkan memperoleh kebenaran mencabar tindakan RoS menyenarai hitam dirinya sehingga tidak boleh memegang sebarang jawatan dalam mana-mana pertubuhan berdaftar.

Kebenaran itu diberi oleh Mahkamah Tinggi Kuala Lumpur pada 17 Ogos lalu dan mahkamah menetapkan 14 September untuk pengurusan kes.

Berdasarkan afidavit sokongan, Amira Aisya memberitahu, dirinya bersama-sama beberapa aktivis lain membuat permohonan pada 16 April lalu melalui sistem dalam talian eROSES RoS untuk mendaftar sebuah pertubuhan bernama Persatuan Impak Wanita Malaysia (PIWM).

Bagaimanapun, dua hari kemudian pihaknya menerima e-mel daripada RoS Selangor yang memaklumkan permohonan pendaftaran PIWM ditolak berikutan disenarai hitam.

Keadaan itu menyebabkan dia tidak dibenarkan memegang sebarang jawatan dalam persatuan.

Bagaimanapun, Amira Aisya yang juga Ahli Dewan Undangan Negeri (ADUN) Puteri Wangsa mendakwa keputusan RoS adalah tidak tepat dan melanggar hak asasinya untuk menubuhkan persatuan seperti yang dijamin bawah Perlembagaan Persekutuan selain tidak munasabah dan berdasarkan pertimbangan tidak relevan.


PKPD di Muadzam Shah babitkan 18 taman perumahan

KUALA LUMPUR, 26 Jamadilakhir 1442H, Isnin – Perintah Kawalan Pergerakan Diperketatkan (PKPD) dilaksanakan di 18 taman perumahan di Bandar Muadzam Shah, Rompin, Pahang bermula esok sehingga 22 Februari ini.

Menteri Kanan (Kluster Keselamatan), Datuk Seri Ismail Sabri Yaakob berkata, ia bagi mengawal jangkitan dalam komuniti dan memutuskan rantaian pandemik COVID-19 selain membolehkan Kementerian Kesihatan Malaysia (KKM) melaksana pengesanan awal melalui saringan secara bersasar ke atas penduduk di lokaliti terbabit.

Menurutnya, KKM hari ini melaporkan terdapat peningkatan kes COVID-19 melibatkan komuniti di kawasan taman perumahan Desa Bidara; Desa Keranji; Taman Redan Perdana; Desa Teratai; Desa Melor; Desa Mawar 1 dan 2; Desa Jati 1 dan 2; Desa Anggerik; Desa Kenanga serta Desa Tanjung; Desa Dahlia 1 dan 2; Desa Cempaka; Desa Alamanda; Pinggir Pelangi dan Desa Semarak.

“Sehingga kini, KKM melaporkan sebanyak 13 kes positif telah direkodkan dalam Kluster Hikmah melibatkan jemaah Masjid Al-Muadzam Shah serta ahli keluarga yang tinggal di taman-taman ini.

KKM turut mengesahkan terdapat peningkatan secara mendadak yang melibatkan komuniti di mana 13 kes tersebut telah direkodkan dalam masa 10 hari,” katanya dalam kenyataan media mengenai perkembangan PKP hari ini.

Ismail Sabri berkata, pelaksanaan PKPD itu melibatkan 9,805 penduduk dan 2,178 buah rumah, namun tidak akan melibatkan Bandar Satelit.

Sementara itu, Ismail Sabri berkata, 950 individu ditahan atas kesalahan ingkar prosedur operasi standard (SOP) semalam dan daripada jumlah itu 838 dikompaun, 93 direman dan 19 dijamin.

Beliau berkata, antara kesalahan dilakukan termasuk tiada penjarakan fizikal (217), rentas daerah atau negeri tanpa kebenaran (209), tidak memakai pelitup muka (180) serta premis beroperasi lebih masa atau tanpa kebenaran (41).

Mengenai Op Benteng bagi mengawal sempadan negara, Ismail Sabri yang juga Menteri Pertahanan berkata 24 pendatang tanpa izin ditahan, selain masing-masing dua kenderaan darat serta kapal dirampas dalam operasi semalam.

Dalam pada itu, beliau berkata, 7,139 pekerja asing telah menjalani ujian saringan semalam dan daripada jumlah itu, 66 disahkan positif COVID-19.

Beliau berkata, secara kumulatif sejak 1 Disember tahun lepas, sebanyak 319,762 pekerja asing telah menjalani ujian saringan COVID-19 yang melibatkan 13,897 majikan. – Bernama


Bersatu pertimbang kerjasama dengan Pejuang demi berdepan UMNO

BANGI,16 Rabiulawal 1444H, Khamis – Parti Pribumi Bersatu Malaysia (Bersatu) menyatakan, kesediaan untuk mempertimbangkan kerjasama politik dengan Parti Pejuang Tanah Air (Pejuang) untuk berdepan UMNO pada Pilihan Raya Umum ke-15 (PRU15).

Perkara itu boleh dilaksanakan sekiranya Pejuang serius mengenai hal ini, tegas Presidennya, Tan Sri Muhyiddin Yassin.

Bagaimanapun, katanya, sehingga kini tiada pihak yang saling berhubung bagi membincangkan lebih lanjut perihal tersebut.

“Kita bersedia mempertimbangkan dan ia perlu dibawa ke majlis tertinggi untuk diputuskan.

“Saya kurang pasti sama ada serius atau tidak cadangan itu lagipun kita sudah berada dalam fasa persiapan,” katanya seperti dipetik Sinar Harian, hari ini.

Muhyiddin menambah, sebelum ini perkara itu pernah dibincangkan namun terhenti tanpa keputusan lanjut.

“Awal dahulu pun pernah bincang, lepas itu tak jadi apa,” katanya lagi ketika merasmikan Seminar Kebangsaan: Pemulihan Negara dan Keterangkuman Sosial di Putrajaya, hari ini.

Mengulas lanjut, Muhyiddin menegaskan, Perikatan Nasional (PN) secara keseluruhannya telah bersiap sedia untuk menghadapi PRU15.

“Kita sudah siap sedia,” katanya.

Semalam, Pengerusi Pejuang, Tun Dr Mahathir Mohamad berkata, pihaknya akan mempertimbangkan untuk menjalinkan kerjasama dengan parti-parti politik ‘sebulu’ dengan parti itu bagi menentang UMNO.

Tegas beliau, langkah berkenaan dibuat untuk menyelamatkan negara daripada pemerintahan UMNO.


Hidup bersama endemik COVID-19 tuntut kebersihan tangan

KUALA LUMPUR, 7 Rabiulawal 1443H, Khamis – Selepas hampir dua tahun rakyat negara ini menjalani kehidupan dalam kekangan, mematuhi pelbagai prosedur operasi standard (SOP) bagi mencegah penularan pandemik COVID-19, masyarakat kini bersedia untuk hidup bersama-sama virus itu sebagai endemik, iaitu akan sentiasa ada dalam persekitaran.

Justeru, mahu tidak mahu rakyat perlu terus mematuhi SOP yang ditetapkan kerajaan semasa fasa pandemik, terutamanya dalam aspek kebersihan iaitu mencuci atau membasuh tangan.

Apatah lagi kerajaan telah melonggarkan sebahagian besar sekatan termasuk dari segi pergerakan rentas daerah dan negeri, sekali gus membuka ruang kepada masyarakat untuk kembali melakukan aktiviti sosial. Ini turut bermakna perlu lebih kerap membasuh tangan bagi mengelakkan jangkitan virus yang tidak mengenal belas itu.

Dalam pada itu, amalan mencuci tangan juga tidak boleh dilakukan secara ala kadar. Malah, sejak dahulu lagi kegagalan membasuh tangan dengan sempurna boleh menyebabkan penyakit seperti cirit-birit, sementara bagi bayi dan kanak-kanak pula berpotensi mendedahkan mereka kepada penyakit tangan, kaki dan mulut.

CEGAH JANGKITAN PENYAKIT

Pakar Runding Perubatan Keluarga, Klinik Perubatan Penjagaan Primer, Pusat Perubatan UiTM Dr Ilham Ameera Ismail berkata tangan merupakan anggota badan yang sentiasa terdedah kepada persekitaran kerana fungsinya diperlukan hampir dalam semua aktiviti yang dilakukan manusia.

“Melihat kepelbagaian fungsinya, menjaga kebersihan tangan sangat penting dan juga satu aspek pencegahan jangkitan penyakit yang paling mudah dilakukan.

“Mereka yang tidak jaga kebersihan tangan bukan saja boleh menjejaskan kesihatan diri sendiri tetapi juga orang lain. Tangan yang kotor bukan saja boleh menjadi tempat kuman membiak tetapi juga sebagai medium untuk kuman disebarkan dari satu tempat ke tempat yang lain… macam ‘kenderaan’ bagi kuman pula. Tangan yang tidak dicuci dengan rapi juga bukan membawa kuman sahaja tetapi kotoran lain seperti najis dan bahan kimia,” katanya kepada Bernama.

“(Bayangkan) Satu gram najis manusia sahaja pun boleh mengandungi satu trilion kuman,” tambah beliau.

Menurut Dr Ilham Ameera yang juga juga doktor kesihatan pekerjaan, menjadi tabiat manusia untuk menyentuh muka, mata, hidung dan mulut mereka dari semasa ke semasa, sekali gus menyebabkan kuman pada tangan memasuki badan melalui rongga mata, hidung atau mulut individu berkenaan.

COVID-19 DAN KAITAN BASUH TANGAN

Menurut beliau, hakikat bahawa virus COVID-19 merebak melalui titisan cecair daripada hidung atau mulut pesakit menyebabkan virus tersebut amat mudah menjangkiti individu lain.

“Jika mereka yang dijangkiti bersin atau batuk secara terbuka, potensi titisan terjatuh ke atas permukaan yang terdedah, atau jika mereka menutup hidung atau mulut dengan tangan, dan kemudian tanpa membasuh tangan menyentuh permukaan, virus itu akan tersebar di atas permukaan berkenaan.

“Orang lain yang menyentuh tempat yang sama dan memegang muka atau makan tanpa membasuh tangan boleh mendapat kuman COVID-19,” katanya.

Mengulas lanjut, Dr Ilham Ameera berkata membasuh tangan dengan cara yang betul dapat mengurangkan risiko mendapat cirit-birit antara 23 dan 40 peratus.

“Ia turut mengurangkan risiko penyakit respiratori antara 16 dan 20 peratus. Tangan yang bersih dapat mengelakkan satu daripada tiga kes cirit-birit serta satu daripada lima kes jangkitan respiratori,” katanya.

Sehubungan itu katanya pematuhan SOP COVID-19 yang ditekankan oleh kerajaan tidak bertujuan menyusahkan ahli masyarakat.

BASUH TANGAN 40 HINGGA 60 SAAT

Katanya dalam menjalani kehidupan bersama-sama virus itu, ahli masyarakat perlu sentiasa berhati-hati dan memastikan pematuhan SOP COVID-19 sebagai satu kebiasaan, khususnya berkaitan kebersihan tangan yang harus dicuci dengan cara yang betul.

“Apabila saya tekankan cara yang betul, membasuh tangan selama dua atau tiga saat bukanlah cara yang betul. Membasuh tangan yang betul adalah selama sekurang-kurangnya 20 saat dan sebaik-baiknya 40 hingga 60 saat menggunakan sabun serta air yang mengalir.

“Kekerapan basuh tangan bergantung pada penggunaan tangan dan perlu basuh tangan jika tangan didapati kotor. Selepas basuh, keringkan tangan menggunakan kain atau tisu yang bersih atau ‘hand dryer’. Rugi kalau sudah basuh tangan tetapi selepas itu menggunakan kain yang kotor untuk mengeringkan tangan pula,” katanya.

Dr Ilham Ameera berkata berikutan gaya hidup masa kini menuntut individu sentiasa bergerak, ramai yang memilih cecair pembasmi kuman atau pensanitasi tangan bagi membersihkan tangan yang disifatkan mereka lebih mudah.

“Pembasmi kuman boleh mematikan kuman tetapi tidak boleh membersihkan najis atau kekotoran yang ketara. Cara penggunaan juga hendaklah betul iaitu selama 20 hingga 30 saat. Jika seseorang itu menggunakannya berulang kali, mereka perlu membasuh tangan dengan air apabila tangan sudah berasa melekit,” katanya.

KEMPEN KESEDARAN

Bagi menerapkan elemen kebersihan tangan dalam kehidupan seharian, pemupukan kesedaran harus bermula pada peringkat kanak-kanak. Bersandarkan pendekatan itu, Unilever Malaysia yang mengeluarkan pelbagai produk untuk kegunaan isi rumah termasuk barangan untuk kebersihan menjalankan kempen kebersihan diri sejak sedekad lalu.

Pengarah Pemasaran, Penjagaan Kecantikan dan Peribadi Unilever Malaysia-Singapura Lenny Chuah berkata menerusi Rancangan Kehidupan Berkelanjutan Unilever (USLP), syarikat itu melalui jenama produk kebersihan Lifebuoy keluarannya, menyasarkan untuk meningkatkan amalan kebersihan tangan dalam kalangan lebih satu bilion orang.

“Untuk mencapai matlamat itu, Lifebuoy menjalankan program perubahan tingkah laku terbesar di dunia dalam kalangan kanak kanak sekolah sejak sedekad lalu. Tahap kesedaran orang ramai berhubung kebersihan tangan meningkat sejak pandemik COVID-19 melanda negara.

“Berdasarkan penilaian pada 2020 mengenai Pengetahuan dan Amalan Kebersihan Tangan dalam Kalangan Kanak-kanak Prasekolah di Lembah Klang, didapati majoriti murid prasekolah memperoleh pengetahuan tentang mencuci tangan daripada ibu bapa mereka dan 63 peratus menunjukkan teknik mencuci tangan dengan baik,” katanya.

Beliau berkata bagi tempoh 2010 hingga kini, kira-kira 480,000 kanak-kanak di Malaysia telah mengikuti kempen kesedaran Lifebuoy itu.

Menurutnya, disebabkan Malaysia belum menetapkan kanak-kanak berusia bawah 12 tahun boleh divaksinasi untuk mencegah COVID-19, maka amalan terbaik untuk mengelakkan virus maut itu menjangkiti golongan ini ialah dengan sentiasa menjaga kebersihan tangan.

“Kanak-kanak dengan masalah kesihatan mempunyai risiko lebih besar dijangkiti COVID-19 yang teruk dan ada dimasukkan ke hospital. Antara masalah kesihatan melibatkan kanak-kanak ialah penyakit berkaitan pernafasan yang kronik, kardiovaskular, hipertensi dan penyakit buah pinggang kronik,” katanya.

Tambahan pula katanya kanak-kanak yang masih kecil khususnya, mempunyai daya ingin tahu yang kuat dan berkecenderungan menyentuh apa sahaja yang ada di depan mata, sekali gus mendedahkan mereka kepada pelbagai jenis penyakit termasuk COVID-19.

“Mencuci tangan menggunakan air sahaja tidak cukup untuk membasmi kuman di permukaan tangan. Ibu bapa disaran menggunakan pembersih tangan berasaskan alkohol dengan betul bagi memastikan tangan bersih bebas kuman. Pembersih tangan seharusnya mempunyai kandungan alkohol sekurang-kurangnya 60 hingga 80 peratus untuk mencetuskan tindakan antimikrob yang pantas dan optimum,” jelasnya.

PENDIDIKAN MENERUSI VIDEO

Sementara itu pekerja swasta Noor Hasliza Nusi, 38, berkata dia menerapkan amalan kebersihan tangan kepada anak-anaknya menerusi video tentang cara mencuci tangan yang dikongsikan oleh pelbagai pihak melalui media sosial.

“Itu cara yang saya lakukan, sebab kanak-kanak ini kita tidak boleh terang secara lisan sahaja, mereka kurang faham, kena cara praktikal. Justeru saya jadikan medium sosial untuk anak-anak belajar dan memahami cara membasuh tangan dengan betul, dan dari situ mereka dapat tanamkan sifat betapa pentingnya membasuh tangan apatah lagi dalam kehidupan norma baharu,” katanya.

Bagi Pembantu Pengurusan Murid Sekolah Kebangsaan Taman Medan di Petaling Jaya, Sarina Aziz, 35, berkata menjadi kelaziman buatnya dan guru di sekolah itu untuk sentiasa mengingatkan murid-murid prasekolah mengamalkan tujuh langkah cara-cara mencuci tangan dengan betul.

“Penting untuk selalu mengingatkan mereka agar tangan sentiasa bersih sebelum menyentuh makanan. Amalan tujuh langkah iaitu basuh tangan dengan sabun dan air secukupnya, gosok tapak tangan, gosok setiap jari dan celah jari, gosok kuku di tapak tangan, gosok belakang tangan, basuh tangan dengan air bersih secukupnya dan keringkan tangan dengan kain bersih selalu dipraktikkan,” katanya, menambah ibu bapa turut diingatkan agar membekalkan anak mereka dengan cecair pembasmi kuman dan tisu basah untuk dibawa ke sekolah. – Bernama


Beli mercun untuk rai Aidilfitri membazir, bawa mudarat

BANGI, 20 Ramadan 1444H, Selasa – Perbuatan menyambut perayaan Hari Raya mengggunakan mercun dianggap sebagai pembaziran kerana membeli barangan yang boleh membawa kemudaratan.

Pensyarah Pengurusan Halal dan Pentabiran Muamalat dan Kawasan Islam, Universiti Utara Malaysia (UUM), Dr Mohd Farihal Osman berkata, Islam melarang perbuatan membazir apatah lagi membawa mudarat kepada diri sendiri dan orang lain.

“Walaupun alasan membakar mercun dikatakan ingin bergembira, tetapi tanpa disedari membeli mercun adalah satu pembaziran kerana membeli barang membawa kemudaratan.

“Kelaziman umat Islam membakar mercun bagi meraikan Aidilfitri ini adalah sikap negatif dan perlu dielakkan, apatah lagi ia perbuatan membazir yang dinisbahkan kepada amalan syaitan dan amat ditegah di dalam Islam,” katanya.

Beliau juga berkata, mercun tidak sepatutnya dijadikan ‘hidangan’ untuk menyambut Aidilfitri memandangkan banyak perkara buruk boleh berlaku dan menyebabkan kemudaratan seperti cacat kekal.

“Mengejar keseronokan sehingga menyebabkan mudarat kepada diri sendiri apatah orang lain amat bertentangan dengan ajaran Islam.

“Kecacatan dan kecederaan yang berlaku itu pula sudah tentu tidak dapat diperbetulkan lagi.

“Atas sebab itu, perbelanjaan yang membazir dan membawa mudarat kepada diri serta orang lain seperti membeli mercun atas alasan ini memeriahkan suasana Syawal dan Aidilfitri patut dihentikan,” katanya.


Bayaran permohonan i-Sinar KWSP sedia ada bermula hari ini

KUALA LUMPUR, 18 Rejab 1442H, Selasa – Pemohonan kemudahan i-Sinar, Kumpulan Wang Simpanan Pekerja (KWSP) yang dikemukakan sebelum 25 Februari akan diberi kelulusan secara berperingkat dan bayaran akan dibuat mulai 2 Mac, 2021 susulan pemansuhan kriterianya bulan lepas.

Menurut kenyataan pada Selasa, KWSP menjelaskan ia melibatkan permohonan yang masih menunggu keputusan kelulusan dan yang berstatus tidak lulus, sebelum penambahbaikan i-Sinar tanpa kriteria dilaksanakan.

“KWSP menghargai kesabaran ahli ketika proses ini sedang berjalan. Jika ahli mendapati status permohonan masih tiada sebarang perubahan, semakan boleh dibuat pada hari-hari berikutnya,” menurutnya.

KWSP menambah, permohonan baharu yang mencerminkan pemansuhan kriteria akan dibuka bermula 8 Mac, 2021 kepada semua ahli berusia di bawah 55 tahun, tertakluk kepada baki di dalam Akaun 1 mereka, dan ini termasuk ahli KWSP bukan warganegara Malaysia.

Permohonan baharu ini akan diproses dalam tempoh lima hari bekerja dan selepas tempoh ini, ahli boleh mula menyemak status permohonan dan tarikh bayaran, jelasnya.

Dana persaraan itu turut memaklumkan bermula 8 Mac, 2021 ahli juga diberikan kelonggaran untuk membuat pindaan pada butiran permohonan seperti jumlah dipohon, maklumat bank, alamat, nombor telefon serta mod bayaran di laman i-Sinar Online.

“Jumlah pengeluaran i-Sinar serta jadual pembayaran maksimum selama enam bulan akan kekal, seperti yang dimaklumkan sebelum ini,” menurutnya.

KWSP menjelaskan bagi ahli yang mempunyai simpanan sebanyak RM100,000 dan ke bawah (Akaun 1), mereka mempunyai akses kepada jumlah pengeluaran sehingga RM10,000 dengan pembayaran akan dibuat secara berperingkat dalam tempoh maksimum enam bulan.

Bagi ahli yang mempunyai lebih daripada RM100,000 (Akaun 1), mereka mempunyai akses kepada jumlah pengeluaran sehingga 10 peratus daripada simpanan Akaun 1 namun jumlah pengeluaran maksimum yang dibenarkan adalah RM60,000.

Pembayaran juga akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM10,000, menurut KWSP.

Ahli boleh menghubungi hotline khas i-Sinar di 03 – 8922 4848 untuk mendapatkan makluma lanjut.

Bagi pertanyaan umum, ahli boleh menghubungi Pusat Pengurusan Perhubungan KWSP di 03 – 8922 6000 atau melayari laman web www.kwsp.gov.my. – Bernama


Harga petrol, diesel kekal

BANGI, 16 Ramadan 1442H, Rabu – Harga runcit produk petroleum RON97 dan RON95 masing-masing kekal pada harga RM2.58 serta RM2.05 seliter mulai tengah malam ini.

Sementara, diesel juga kekal RM2.15 seliter berkuat kuasa bagi tempoh 29 April sehingga 5 Mei 2021, menurut Kementerian Kewangan.

Kementerian berkata, penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguh pun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


PM mahu pendidikan Rukun Negara agenda teras kejayaan

PUTRAJAYA, 17 Zulkaedah 1441H, Khamis – Pendidikan Rukun Negara perlu dijadikan agenda teras kerajaan bagi memastikan Rukun Negara sentiasa menjadi amalan dalam masyarakat untuk diwarisi dari satu generasi ke satu generasi, kata Perdana Menteri Tan Sri Muhyiddin Yassin.

Beliau berkata, perlu ada usaha bersungguh-sungguh oleh semua pihak untuk menyemarakkan penghayatan prinsip dan nilai yang terkandung dalam Rukun Negara terutama bagi mengeratkan perpaduan rakyat di negara ini.

“Kementerian Perpaduan Negara dan Kementerian Komunikasi dan Multimedia boleh menerajui pelaksanaan agenda ini menerusi pelbagai program, inisiatif dan aktiviti di bawah kementerian dengan kerjasama badan-badan bukan kerajaan, swasta dan masyarakat sivil.

“Saya percaya usaha yang bersungguh-sungguh digembleng oleh semua pihak, kita akan berjaya menyemarakkan penghayatan prinsip dan nilai Rukun Negara demi mengeratkan perpaduan rakyat di negara ini,” katanya ketika melancarkan Sambutan Ulang Tahun ke-50 Rukun Negara di Bangunan Perdana Putra, di sini hari ini.

Rukun Negara diisytiharkan pada 31 Ogos 1970 oleh Yang di-Pertuan Agong Almarhum Tuanku Ismail Nasirudin Shah Ibni Almarhum Sultan Zainal Abidin pada 31 Ogos 1970, bagi mencapai perpaduan lebih erat antara rakyat susulan peristiwa 13 Mei 1969.

Ia mengandungi lima prinsip yang menjadi falsafah negara iaitu Kepercayaan Kepada Tuhan, Kesetiaan Kepada Raja dan Negara, Keluhuran Perlembagaan, Kedaulatan Undang-Undang dan Kesopanan dan Kesusilaan.

Muhyiddin berkata, rakyat Malaysia yang berjiwa patriotik dan cintakan negara perlu sentiasa menjunjung prinsip Rukun Negara yang diperkenalkan sejak di bangku sekolah lagi yang bukan sahaja sentiasa disebut, malah telah sebati dalam jiwa sanubari rakyat Malaysia.

Jelasnya, kelima-lima prinsip itu tercatat di dalam buku-buku latihan, papan tanda, dinding sekolah dan di tempat-tempat yang mudah dibaca untuk diketahui dan diingati.

“Sebenarnya bukanlah sukar untuk menghayati dan mengamalkan prinsip-prinsip Rukun Negara asalkan kita mempunyai kesedaran untuk sentiasa mengeratkan perpaduan dan memelihara keharmonian melalui prinsip-prinsip yang terkandung dalam Rukun Negara,” katanya.

Sambutan jubli emas Rukun Negara dianjurkan bersama Kementerian Komunikasi dan Multimedia serta Kementerian Perpaduan Negara itu disiarkan secara langsung di Bernama TV (Astro 502, myFreview 121 dan unifi TV 631), RTM, Astro Awani serta platform media sosial. -Bernama


Semua aktiviti keagamaan di masjid, surau Terengganu dibenarkan

KUALA TERENGGANU, 18 Safar 1443H, Sabtu – Bermula hari ini, semua aktiviti keagamaan di masjid dan surau di seluruh Terengganu dibenarkan dengan mematuhi prosedur operasi standard (SOP) kesihatan dan keselamatan yang ditetapkan kerajaan.

Yang Dipertua Majlis Agama Islam dan Adat Melayu Terengganu (MAIDAM) Datuk Osman Muda berkata kebenaran itu diberi selepas mendapat perkenan Sultan Terengganu Sultan Mizan Zainal Abidin.

Beliau berkata kebenaran itu diberi susulan peralihan Terengganu ke Fasa Tiga Pelan Pemulihan Negara (PPN) berkuat kuasa 17 September lepas.

“Semua masjid dan surau dikehendaki mengadakan solat hajat dan bacaan surah Yasin setiap malam Jumaat. Pada hari Jumaat pula, semua imam dikehendaki membaca teks doa qunut nazilah dalam solat Jumaat dan doa mohon dijauhi daripada wabak penyakit yang disediakan oleh Jabatan Hal Ehwal Agama Terengganu (JHEAT).

“Selain itu, majlis akad nikah di masjid, surau dan premis persendirian juga dibenarkan dengan mengikut garis panduan yang akan dikeluarkan oleh JHEAT manakala majlis akad nikah di Pejabat Agama Daerah dibenarkan bagi kes-kes tertentu,” katanya dalam satu kenyataan hari ini.

Kebenaran juga diberi kepada semua institusi pondok, madrasah dan pusat tahfiz yang berdaftar dengan JHEAT untuk menjalankan sesi Pengajaran dan Pembelajaran (PdP) secara bersemuka tertakluk kepada SOP Kementerian Pendidikan (KPM).

Osman berkata masjid dan surau yang dikenakan arahan penutupan mengikut Seksyen 18 (1) (d) Akta Pencegahan dan Pengawalan Penyakit Berjangkit 1988 (Akta 342) pula tidak dibenarkan melaksanakan sebarang aktiviti sepanjang tempoh penutupan. – Bernama


‘Burnout’ mungkin ancaman kluster baharu

BANGI, 20 Zulkaedah 1442H, Khamis – Ramai tidak mempedulikan keluhan warga perubatan terhadap individu melanggar peraturan dan Prosedur Operasi Standard (SOP) yang sering diutarakan melalui media sosial.

Profesor Fakulti Komunikasi dan Pengajian Media, Universiti Teknologi Mara, Prof Datuk Dr Ismail Sualman berkata, mereka sebenarnya penat dan diuji dengan pelbagai kerenah dan persoalan.

Ini ditambah pula dengan pemimpin yang sepatutnya menjadi contoh kepada masyarakat juga culas dan melanggar SOP.

Perkara itu tidak sepatutnya dibiarkan dan hukuman kepada semua pihak yang melanggar arahan perlu adil, katanya.

“Tidak perlu melindungi ‘kluster kayangan’ yang mengundang ketidakpuasan hati masyarakat.

“Jika masyarakat masih keluar, kilang beroperasi secara curi-curi atau sistem dan arahan berubah-ubah, maka ‘burnout’ dialami petugas kesihatan mungkin akan bertambah teruk.

“Kita perlu terima hakikat ketabahan dan kesabaran juga ada tahap serta had hingga burnout mungkin menjadi ancaman atau kluster baharu pada masa akan datang,” katanya menulis di Berita Harian hari ini.

Beliau berkata, burnout ditafsirkan sebagai keletihan fizikal dan mental.

Katanya, kajian terhadap 893, warga kesihatan mendapati 53.8 peratus mengalami burnout berkaitan hal periadi, manakal 39.1 peratus disebabkan pekerjaan sekali gus mengundang simpati ramai.

“Menurut Ketua Pengarah Kesihatan, Tan Sri Dr Noor Hisham Abdullah, antara faktor burnout dalam kalangan warga kesihatan adalah bebanan tugas tinggi dan ketidakpastian tempoh pandemik panjang.

“Juga disebabkan pertukaran dan proses adaptasi pelbagai prosedur operasi standard (SOP), rancangan kerjaya terganggu dan kesulitan mengimbangkan keluarga dengan kerjaya.

Jelasnya, sindrom burnout dikaitkan dengan keletihan emosi dan permintaan berlebihan serta kekurangan daya hidup.

Pada masa sama, beliau berkata, kelebihan mental berlebihan dan kronik menyebabkan pesakit hilang semua minat dalam pekerjaan dan kehidupan peribadi serta prestasi hampir terjejas sepenuhnya.

“Ini masalah motivasi dan minat tinggi pada awalnya, namun disebabkan banyak kekecewaan atau harapan salah. Penyakit ini jika tidak dikawal dan menjadi semakin buruk, boleh mengakibatkan pesakit bunuh diri.

“Hakikatnya, warga perubatan juga mempunyai keluarga dan anak terkesan dengan rutin serta cara bekerja berhadapan risiko tinggi. Burnout juga mungkin berlaku kepada barisan hadapan lain sama ada polis atau tentera ketika Perintah Kawalan Pergerakan (PKP) ini.

“Warga perubatan juga terpaksa bertugas di pusat pemberian vaksin (PPV) dalam kempen vaksinasi di seluruh negara. Sebagai ayah yang juga mempunyai anak dalam bidang perubatan, saya menyaksikannya mengalami kepenatan dan burnout sehingga kurang masa untuk bersama anak selepas pulang bekerja,” katanya.


Tiada Ordinan Darurat bolehkan PM kekal berkuasa

PUTRAJAYA, 17 Rejab 1442H, Isnin – Perdana Menteri Tan Sri Muhyiddin Yassin hari ini menegaskan tidak ada satu pun ordinan yang diperkenalkan di bawah Proklamasi Darurat bertujuan membolehkan perdana menteri kekal berkuasa selama-lamanya.

Malah katanya perintah darurat yang sedang dilaksanakan itu juga mempunyai tempoh tamat pada 1 Ogos tahun ini.

“Inilah kali pertama dalam sejarah negara kita, darurat mempunyai tempoh tamat… saya sedar dan saya faham maksud demokrasi,” katanya pada majlis Amanat Perdana Setahun Malaysia Prihatin yang disiarkan secara langsung menerusi platform media hari ini.

Muhyiddin berkata sejak darurat berkuat kuasa, Yang di-Pertuan Agong telah memasyhurkan tiga ordinan, iaitu Ordinan Darurat (Kuasa-Kuasa Perlu) 2021, Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021 dan Ordinan Darurat (Pencegahan dan Pengawalan Penyakit Berjangkit) (Pindaan) 2021.

Beliau berkata kesemua ordinan itu bertujuan membolehkan kerajaan menangani pandemik COVID-19 dengan lebih cekap dan berkesan, termasuk menambah baik pengurusan penginapan pekerja asing yang menjadi antara punca utama penularan COVID-19 dalam negara. – Bernama


Polis Jerman dikecam pisahkan anak dengan keluarga

BERLIN, 10 Syawal 1444H, Isnin – Pihak berkuasa Jerman berdepan kritikan hebat sejak video tular menunjukkan seorang kanak-kanak pendatang Islam secara paksa dipisahkan daripada keluarganya di bandar Bremerhaven.

Video tersebut menunjukkan anggota polis serta pegawai agensi perlindungan kanak-kanak memasuki sebuah rumah lantas mengambil seorang budak kecil daripada keluarganya secara paksa.

Kanak-kanak yang ketakutan itu menangis meminta pertolongan dan cuba menentang pegawai.

Ahli keluarga boleh dilihat menjerit kepada pegawai, serta memberitahu pihak pegawai bahawa budak kecil tersebut mempunyai beberapa masalah kesihatan, mengalami tekanan, dan tidak boleh diambil dari mereka.

Tetapi salah seorang pegawai polis kedengaran memberitahu keluarga bahawa ia adalah keputusan mahkamah bahawa mereka berada di sana untuk melaksanakan perintah mahkamah.

Ramai pengguna media sosial pada hari Jumaat mengecam tindakan pihak polis atas salah laku dan menuduh pejabat kebajikan belia mengambil anak daripada ibu bapa mereka secara paksaan.

Polis Bremerhaven mengesahkan bahawa kejadian itu berlaku minggu ini, tetapi mendakwa bahawa video itu telah disebarkan dalam media sosial dengan dakwaan palsu tentang sebab-sebab tindakan itu.

“Menjaga kanak-kanak sentiasa menjadi pilihan terakhir, dan hanya berlaku atas sebab yang serius.

“Kami tidak boleh memberikan sebarang penjelasan lanjut mengenai asas keputusan ini untuk melindungi keluarga dan anak-anak,” kata polis dalam satu kenyataan pada hari Sabtu.

Sebelum ini, beberapa pengguna media sosial mendakwa bahawa polis telah mengambil kanak-kanak itu daripada keluarganya selepas pihak sekolah melaporkan keluarga itu mengajar kanak-kanak tersebut bahawa transgenderisme serta LGBT tidak diterima dalam Islam. -Agensi


Peralihan monsun: ATM rancang strategi di kawasan terjejas

JOHOR BAHRU, 17 Syaaban 1443H, Ahad – Angkatan Tentera Malaysia (ATM) telah merancang pelbagai strategi dan mekanisme bagi membantu operasi banjir, khususnya di kawasan terjejas teruk susulan peralihan monsun yang dijangka berterusan sehingga Mei depan.

Panglima Medan Barat Tentera Darat, Lt Jen Datuk Muhammad Hafizuddeain Jantan berkata, perkara itu sudah pun dibincangkan di peringkat jawatankuasa pengurusan bencana negeri dan daerah, supaya segala atur gerak kerja berjalan dengan lancar.

“Kita sentiasa bersiap sedia untuk menghadapi peralihan monsun ini. Sistem dan mekanismenya pun sudah ada. Untuk atur gerak di peringkat awal (tumpuan) di kawasan-kawasan yang terjejas, dan seterusnya menghantar aset-aset ke tempat-tempat yang dijangka berisiko tinggi”, katanya.

Beliau berkata demikian pada sidang media selepas merasmikan pembukaan Eksesais Semangat Bersatu Siri 26/2022 antara Tentera Darat Malaysia (TDM) dan Tentera Darat Singapura (TDS) di Padang Kawad Batalion Keenam Rejimen Renjer Diraja (6 RRD), Kem Ulu Tiram, Pusat Latihan Tempur Tentera Darat (PULADA) di sini hari ini.

Turut hadir Panglima Latihan dan Doktrin TDS Brigedier Jeneral Andrew Lim Heng Tiew.

Pada 11 Mac, Ketua Pengarah Jabatan Meteorologi Malaysia (MetMalaysia), Muhammad Helmi Abdullah dilaporkan berkata, Malaysia dijangka mengalami fasa peralihan monsun bermula 14 Mac hingga pertengahan Mei depan, sekali gus menandakan berakhirnya Monsun Timur Laut sejak 3 Nov lepas.

Berhubung Eksesais Semangat Bersatu, Muhammad Hafizuddeain berkata, tujuan utama latihan itu diadakan bagi mengeratkan hubungan kerjasama ketenteraan antara pasukan dari Malaysia dan Singapura, sekali gus melahirkan kesefahaman dan toleransi yang jitu antara kedua-dua negara.

Beliau berkata, latihan bermula 18 hingga 25 Mac itu melibatkan penyertaan seramai 295 pegawai dan anggota TDM dan 95 pegawai dan anggota TDS.

Menurut beliau, konsep eksesais tersebut adalah menjurus kepada operasi ofensif, melibatkan dua fasa peperangan konvensional di kawasan am Ulu Tebrau.

Tambahnya, latihan itu juga menguji fungsi pasukan infantri dengan penglibatan pelbagai elemen tempur dan bantuan tempur, dalam menangani sebarang ancaman selain mencapai kerjasama bilateral antara dua negara itu. – Bernama


WHO lulus vaksin Sinopharm untuk kecemasan

GENEVA, 26 Ramadan 1442H, Sabtu – Pertubuhan Kesihatan Sedunia (WHO) meluluskan vaksin COVID-19 dari pembuat ubat milik negara China – Sinopharm – untuk penggunaan kecemasan.

Vaksin itu – salah satu daripada dua pengeluaran utama China yang diberikan kepada ratusan juta penduduknya – menjadi suntikan COVID-19 pertama yang dikembangkan oleh bukan negara Barat dan dipilih oleh WHO.

Ini juga kali pertama WHO memberikan kelulusan penggunaan kecemasan kepada vaksin China untuk sebarang penyakit berjangkit.

Senarai penggunaan kecemasan WHO adalah isyarat kepada pengawal selia nasional mengenai keselamatan dan keberkesanan produk, yang akan membolehkan suntikan dimasukkan ke dalam COVAX – program imunisasi global untuk negara-negara miskin.

“WHO memberikan senarai penggunaan kecemasan kepada vaksin COVID-19 Sinopharm Beijing.

“Sekali gus menjadikannya vaksin keenam yang mendapat pengesahan WHO untuk keselamatan, keberkesanan dan kualiti,” kata Ketua Pengarah WHO, Tedros Adhanom Ghebreyesus.

Beliau berkata, panel pakar secara berasingan telah mencadangkan dua dos vaksin Sinopharm untuk mereka yang berumur 18 tahun ke atas.

WHO sebelum ini telah memberikan kelulusan kecemasan untuk vaksin COVID-19 yang dikembangkan oleh Pfizer-BioNTech, AstraZeneca, Johnson & Johnson dan minggu lalu, Moderna.-  Agensi


Sumbangan kerajaan patut profesional, jangan guna logo parti

Oleh Siti Hafidah Abd Ghaffar

BANGI, 6 Safar 1445H, Rabu – Tidak perlulah dihangatkan lagi suhu politik yang sudah sedia panas dengan tindakan kontroversi pemimpin kerajaan yang seolah-olah menyalahgunakan jawatan demi mendapatkan ‘political mileage’.

Atas sebab itu, sebarang kaedah yang boleh dikaitkan dengan politik kepartian dalam menjalankan tugas kenegaraan sebagai Kerajaan Persekutuan perlulah dielakkan, kata Felo utama Institut Kajian Etnik (Kita), Universiti Kebangsaan Malaysia (UKM), Profesor Dr Teo Kok Seong.

Beliau menegaskan, sekiranya unsur sedemikian wujud, ia boleh membawa kepada perpecahan yang semakin berada di kemuncak.

“Saya kira tak patutlah kalau pemberian kerajaan itu yang sepatutnya profesional sifatnya dalam erti kata kuasa Kerajaan Pusat.

“Sudah pun diketahui Kerajaan Pusat itu dipimpin pihak tertentu, jadi tak perlulah dimasukkan apa-apa jua lambang yang boleh dikaitkan dengannya.

“Namun kita tahu itu untuk keuntungan politik atau ‘political mileage’,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai gambar tular majlis sumbangan cek kepada beberapa sekolah di Perak yang memaparkan logo DAP dan Pakatan Harapan (PH) bersama jata negara pada replika cek berkenaan.

Selain itu, Menteri Pembangunan Kerajaan Tempatan, Nga Kor Ming turut dilihat pada majlis penyerahan sumbangan kepada beberapa Sekolah Jenis Kebangsaan Cina (SJKC) dan Sekolah Menengah Kebangsaan (SMK) itu.

Bagi Kok Seong, isu ini bukan perkara baharu memandangkan dalam ketidakstabilan politik, parti-parti tertentu akan menggunakan apa juga saluran untuk mendapatkan keuntungan.

“Saya kira harus beragak-agak sikitlah dalam dalam berpolitik itu khususnya dalam persengketaan politik yang begitu dahsyat boleh dikatakan sekarang ini dan sudah berada pada kemuncaknya,” katanya.

Setakat ini, masih belum ada penjelasan daripada Kor Ming yang juga Naib Pengerusi DAP berhubung isu itu walaupun dipertikaikan pelbagai pihak.

Pautan terdahulu;


Kurangkan kebergantungan produk import cara bantu ekonomi stabil

Oleh Zuhayati Yazid

BANGI, 9 Zulkaedah 1443H, Khamis – Malaysia perlu mempunyai keupayaan mengeluarkan produk sendiri atau tempatan dalam usaha mengurangkan kebergantungan kepada produk import.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali berkata, keadaan ini penting untuk merancakkan lagi ekonomi negara yang masih tidak stabil berikutan beberapa faktor.

“Dalam situasi ini kita perlu kembali kepada pertanian untuk memantapkan keperluan tempatan tanpa perlu bergantung sepenuhnya kepada produk luaran.

“Ia akan berjaya sekiranya kerajaan dengan pelbagai agensi bekerjasama secara serius,” katanya kepada Ismaweb.net, hari ini.

Mengulas mengenai pemulihan ekonomi negara selepas memasuki fasa endemik COVID-19, beliau berkata, situasi belum stabil sepenuhnya namun tidak mustahil ia boleh menjunam secara-tiba-tiba.

“Semua ini disebabkan beberapa faktor termasuk peperangan Ukraine, krisis global selain kesan daripada harga meningkat,” katanya.

Justeru, kerajaan perlu merangka pelan perancangan segera supaya keadaan ekonomi negara terus stabil dan rakyat dapat menikmati manfaatnya.


Ismail Sabri nasihat Ahmad Maslan tak campur tangan tugas RoS

KUALA LUMPUR, 13 Rejab 1444H, Sabtu – Naib Presiden UMNO, Datuk Seri Ismail Sabri Yaakob memberitahu Setiausaha Agung parti, Datuk Seri Ahmad Maslan supaya tidak campur tangan dalam tugas Jabatan Pendaftar Pertubuhan (RoS).

Ismail merujuk kepada dakwaan Ahmad Maslan bahawa UMNO tidak melanggar perlembagaan atau perintah tetap berhubung keputusan perhimpunan agung parti untuk membenarkan dua jawatan tertinggi tidak ditandingi.

Bekas Perdana Menteri itu berkata, Ahmad Maslan tidak sepatutnya membuat kenyataan itu kerana RoS belum menyelesaikan siasatan berhubung perkara tersebut.

“Jangan ambil alih bidang kuasa RoS. Baru-baru ini RoS telah menjawab surat pengadu (berhubung pertikaian keputusan perhimpunan agung) berhubung perkara berkenaan.

“Saya telah dimaklumkan bahawa RoS sedang menyiasat perkara itu, jadi Ahmad tidak sepatutnya berkata demikian. Biarkan RoS menjalankan siasatan,” katanya dalam temu bual dengan New Straits Times Press.

Semalam, Ahmad berkata, tiada pelanggaran perlembagaan atau Peraturan Mesyuarat ketika Perhimpunan Agung 2022 baru-baru ini, yang melibatkan kelulusan usul tambahan tiada pertandingan dua jawatan tertinggi parti pada pemilihan akan datang.

“Semua berjalan dengan teratur. Sekitar 90 peratus perwakilan setuju dengan usul tiada pertandingan presiden dan timbalan. Sudah banyak kali dalam sejarah 77 tahun umur UMNO jawatan itu tidak dipertandingkan,” katanya dalam satu kemas kini di laman Facebooknya.

Pada 31 Januari lepas, wakil kanan UMNO bertemu dan memberi penjelasan kepada RoS berhubung kelulusan usul itu.

Mesyuarat itu diadakan susulan tindakan dua ahli UMNO, yang  membuat aduan kepada RoS untuk menyemak usul tambahan untuk jawatan presiden dan timbalan presiden tidak dipertandingkan pada pemilihan parti akan datang.


COVID-19: 257 kematian tertinggi direkodkan setakat ini

KUALA LUMPUR, 25 Zulhijjah 1442H, Rabu – Malaysia mencatatkan jumlah kematian harian tertinggi hari ini sejak penularan COVID-19 di negara ini dengan 257 kes dilaporkan dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata pertambahan kes itu menjadikan jumlah keseluruhan kematian di negara ini sebanyak 9,855 kes atau 0.83 peratus daripada jumlah keseluruhan kes.

Beliau berkata kes kematian itu melibatkan 226 warganegara manakala 31 lagi warga asing, dengan 236 daripadanya meninggal dunia di hospital dan 21 orang lagi di rumah (BID), sekali gus mengatasi angka kematian tertinggi sebelum ini yang dilaporkan pada 2 Ogos iaitu 219 kematian.

“Sebanyak 91 kes kematian berkenaan dilaporkan di Selangor, 74 kes di Kuala Lumpur, 25 di Johor, 24 di Melaka, masing-masing sembilan kes di Negeri Sembilan dan Perak, lapan di Kedah, enam di Sabah, empat kes di Terengganu, masing-masing tiga kes di Pulau Pinang dan Kelantan serta satu kes di Pahang,” katanya dalam kenyataan situasi semasa COVID-19 hari ini.

Dr Noor Hisham berkata daripada 19,819 kes baharu hari ini, sebanyak 375 kes atau 1.9 peratus adalah daripada kategori tiga, empat dan lima manakala selebihnya 19,444 kes atau 98.1 peratus terdiri daripada kategori satu dan dua. – Bernama


Bantuan kewangan haji golongan memerlukan diteruskan tahun depan

KUALA LUMPUR, 9 Rabiulakhir 1445H, Selasa – Bantuan kewangan haji secara bersasar kepada golongan yang memerlukan akan diteruskan pada tahun depan, kata Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Beliau berkata, inisiatif Lembaga Tabung Haji (TH) itu selaras hasrat kerajaan untuk menstrukturkan semula subsidi.

Katanya, kadar bantuan haji ditetapkan berdasarkan kategori pendapatan individu dan bukan isi rumah.

Justeru, dasar klasifikasi pendapatan jemaah haji yang terpilih mengikut kategori B40, M40 dan T20 berasaskan kerjasama dengan agensi kerajaan untuk menyemak silang maklumat bakal haji dengan maklumat data penerima bantuan kerajaan yang ada.

“TH juga mengambil maklum usaha kerajaan membina pangkalan data utama iaitu PADU (Sistem Pangkalan Data Utama) yang akan menggabungkan maklumat sosioekonomi setiap isi rumah dalam usaha menyalurkan secara adil dan bersasar.

“Untuk itu sekiranya diberikan ruang dan peluang, TH akan mempertimbangkan cara baharu untuk menambah baik proses mengklasifikasikan bakal jemaah haji bagi tujuan pemberian bantuan kewangan haji bersasar, selari dengan hasrat kerajaan,” katanya seperti dilapor Sinar Harian.

Beliau berkata demikian ketika menjawab soalan Jamaludin Yahya (PN-Pasir Salak) di Dewan Rakyat, hari ini.

Dalam pada itu, beliau memaklumkan seramai 67 jemaah B40 dan M40 telah menolak bantuan kewangan haji yang layak diperoleh sebagai Dhuyufurrahman pada musim haji 1444H.

Jemaah ini sebaliknya membayar kos penuh haji kerana berpegang kepada syarat istitaah atau kemampuan dalam kewajipan menunaikan ibadah itu.

“Selain itu, seramai 396 jemaah B40 dan M40 pula mengambil inisiatif mengurangkan kebergantungan mereka terhadap bantuan kewangan haji, dengan membuat pembayaran tambahan antara RM1,000 hingga RM12,000 berbanding bayaran haji minima yang dikenakan,” katanya.

Mengulas kos haji, Mohd Na’im berkata, TH telah berusaha untuk mengawal peningkatan kos dengan memeterai beberapa perjanjian kontrak jangka panjang untuk penerbangan, penginapan, sajian makanan serta beberapa perkhidmatan di Arab Saudi.

“Dengan cara ini, harga dapat ditetapkan untuk satu tempoh masa dan tidak dinaikkan setiap tahun,” katanya.

Peningkatan kos haji terdedah kepada faktor di luar kawalan TH termasuk kadar inflasi dan percukaian di Arab Saudi, pertukaran mata wang ringgit berbanding Riyal dan Dolar Amerika Syarikat serta projek pembesaran yang berterusan di Makkah dan Madinah.


Jangan melampau! Sudahlah ceroboh tanah, berani pula lawan kerajaan dan keputusan mahkamah

Oleh Siti Hafidah Abd Ghaffar

BANGI, 18 Jamadilawal 1442H, Sabtu – Sudahlah memalukan kerajaan Pahang dengan semakan kehakiman, kini penceroboh tanah bertindak melampau membuat laporan polis berkenaan notis oleh Pejabat Tanah Raub dan Perbadanan Kemajuan Pertanian Pahang (PKPP).

Penceroboh tanah kerajaan negeri dilaporkan meminta pihak polis menghentikan segala bentuk penguatkuasaan seperti mendirikan sekatan jalan keluar masuk ke kawasan tersebut dan pengusiran.

Mereka mengatakan bahawa pihak Pejabat Tanah Raub dan PKPP tidak berhak untuk menghalang pekebun-pekebun keluar masuk bagi mengusahakan ladang mereka sebagai nafkah kehidupan.

“Memandangkan kes hak milik tanah berada di peringkat mahkamah rayuan, pihak mahkamah juga belum menentukan kelayakan pekebun mengusahakan tanah.

“Oleh demikian, pihak Pejabat Tanah Raub dan Perbadanan Kemajuan Pertanian Pahang (PKPP) tidak harus mengambil tindakan sesuka hati,” kata Save Musang King Alliance (SAMKA).

Membidas tindakan itu, Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat menegaskan, tiada sebab penceroboh mahu membuat laporan polis berikutan mahkamah pada 23 Disember lalu sudah mengeluarkan keputusan tegas.

Katanya, jika penceroboh tanah boleh membuat laporan polis, maka ribuan laporan polis juga boleh dibuat oleh rakyat peribumi Melayu Islam, NGO-NGO Islam, veteran ATM dan pihak berkuasa.

“Penceroboh tanah dah memalukan kerajaan melalui semakan kehakiman yang dibuat 28 Ogos 2020 dan berjaya menyekat perintah pengosongan tanah hingga 23 Disember 2020.

“Ini sudah melampau, dah ceroboh tanah berani lawan pihak kerajaan pulak,” katanya ketika dihubungi Ismaweb.net hari ini.

Mengulas lanjut, beliau berkata, ramai lagi rakyat peribumi Melayu yang disisihkan dan tidak diberi layanan yang sepatutnya berkaitan isu ceroboh tanah ini termasuk veteran ATM, PDRM dan lain-lain.

Sedangkan baginya, mereka lebih berhak dilayan dengan lebih baik kerana terbukti jasa mereka mempertahankan tanah di Raub dari musuh komunis dengan darah dan nyawa.

“Justeru, kerajaan negeri Pahang dan Jabatan Perhutanan diminta terus komited merampas kembali tanah yang diceroboh dan diberikan peluang kepada kaum peribumi Melayu yang berhak untuk mengusahakannya.

“Pihak berkuasa hendaklah berani membuat pendakwaan kepada penceroboh kerana melakukan pencerobohan tanah, ingkar atau melawan arahan kerajaan.

“Jangan beri peluang lagi dalam menegakkan undang-undang sesuai dengan peringatan hakim di Mahkamah Tinggi agar pihak berkuasa jangan cuai lagi dan kena berani bertindak tegas dalam menjaga tanah kerajaan dari diceroboh,” katanya,


Tangguh bubar Parlimen: Tak timbul isu keabsahan kerajaan

KUALA LUMPUR, 12 Rabiulawal 1444H, Ahad – Tidak timbul isu keabsahan kerajaan ketika ini susulan menteri Kabinet dari Perikatan Nasional mengutuskan surat kepada Yang di-Pertuan Agong untuk menangguhkan pembubaran Parlimen, kata Perdana Menteri Datuk Seri Ismail Sabri Yaakob.

Beliau berkata mengikut Perlembangaan Persekutuan, kerajaan akan hilang sokongan apabila Ahli Parlimen menarik sokongan hingga sokongan yang diterima kurang daripada 112 atau majoriti mudah.

“Kalau sokongan Ahli Dewan Rakyat masih lagi utuh, tidak ada perubahan…jadi tidak ada lah isu yang mengatakan kerajaan tumbang.

“Kalau menteri Kabinet tulis surat dia kata letak jawatan sekalipun, Kabinet masih berfungsi dan kerajaan masih berfungsi…tiada kesan pada keabsahan kerajaan kerana Ahli Parlimen masih memberi sokongan seperti biasa,” katanya kepada pemberita selepas sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini.

Ismail Sabri berkata situasi kerajaan tumbang apabila Ahli Parlimen menarik sokongan boleh dilihat ketika Tan Sri Muhyiddin Yassin menjadi Perdana Menteri dan seluruh Kabinet terpaksa meletakkan jawatan. – Bernama


Untuk apa lagi laksana cas 20 sen pada beg plastik?

BANGI, 24 Rabiulakhir 1443H, Isnin – Untuk tujuan apa lagi pelaksanaan cas 20 sen pada penggunaan beg plastik sedangkan majoriti pasaraya dan kedai sudah menggunakan plastik jenis ‘biodegradable’, soal Naib Pengerusi Pertubuhan-Pertubuhan Pembela Islam (PEMBELA), Mohd Izzat Johari.

Atas sebab itu, beliau berkata, pengguna ingin penjelasan daripada kerajaan Pusat dan negeri yang masih mengetatkan penguatkuasaan cas 20 sen terhadap penggunaan plastik di premis perniagaan.

Katanya, pada peringkat awal, pelaksanaan itu dikuatkuasakan di semua premis jualan awam bagi tujuan menukar penggunaan plastik biasa kepada jenis ‘biodegradable’.

“Waktu itu, plastik jenis ‘biodegradable’ agak mahal kerana pengeluarannya masih di peringkat baharu dan terhad.

“Jadi ketika itu dengan alasan penguatkuasaan, kerajaan sedia ada telah menguat kuasa cas 20 sen ke atas setiap helaian plastik yang digunakan,” katanya dalam kenyataan, hari ini.

Beliau berkata, kerajaan kemudiannya mencadangkan cas 20 sen dikenakan pula terhadap setiap sekali pembelian selepas timbul banyak kekeliruan.

“Tidak cukup dengan kekeliruan tersebut, kerajaan ketika itu sekali lagi pening apabila pelaksanaan cas 20 sen berlaku setiap hari atau hari tertentu sahaja.

“Setelah semua menteri ketika itu ‘masuk air’, barulah diputuskan sebagai hari Sabtu dan Ahad sebagai hari tanpa plastik. Jika mahu plastik, cas 20 sen akan dikenakan,” katanya.

Mohd Izzat berkata, dalam tempoh perubahan polisi itu, pengeluaran plastik ‘biodegradable’ sudah semakin stabil dan ramai di kalangan pihak pasaraya serta premis jualan awam sudah mula menukar penggunaannya ekoran kos sudah hampir sama dengan harga plastik biasa.

“Akan tetapi, cas 20 sen masih terus berlaku kerana ada pihak pasaraya atau pihak kedai yang menjadikan alasan untuk mereka menjual beg kain yang telah ditempah banyak dan risau tidak laku, mereka ‘mempergunakan’ alasan tidak ada penggunaan plastik pada Sabtu dan Ahad, sedangkan mereka sudah pun menggunakan plastik jenis ‘biodegradable’.

“Kini majoriti pasaraya dan kedai sudah menggunakan plastik jenis ‘biodegradable’ dan harganya sudah setara dengan plastik biasa tetapi pelaksanaan cas 20 sen untuk tujuan apa lagi?,” soalnya.


Bahrain catat kes pertama cacar monyet

DUBAI, 21 Safar 1444H, Sabtu – Bahrain merekodkan kes pertama virus cacar monyet, membabitkan seorang ekspatriat berusia 29 tahun yang tiba selepas melakukan perjalanan ke luar negara.

Menurut agensi berita BNA, laporan menunjukkan pesakit itu ditempatkan secara berasingan selepas menunjukkan gejala dan kini sedang menerima rawatan perubatan mengikut protokol yang diterima pakai,

Kementerian Kesihatan mengesahkan bahawa pegawai sedang mengambil semua langkah yang perlu untuk mengehadkan penularan virus melalui pengesanan kontak dan ‘mekanisme pengawasan penyakit.’

Sebagai sebahagian daripada usaha untuk memerangi penyebaran virus itu, ‘Kementerian Kesihatan telah menyediakan pelan kontigensi dan mengadakan sesi kesedaran untuk pekerja kesihatan mengenai virus itu’, lapor BNA.

Selain itu, mekanisme laporan telah disediakan di Direktorat Kesihatan Awam, yang menyediakan keperluan ujian, pelan pengesanan kenalan dan vaksinasi. – Agensi


Kes Adib: Tommy Thomas tak patut seleweng fakta

GABUNGAN Pertubuhan Masyarakat Sivil Malaysia bagi Proses Semakan Berkala Sejagat (MACSA) dan Persatuan Peguam Muslim Malaysia (PPMM) memandang penularan penulisan oleh bekas Peguam Negara, Tan Sri Tommy Thomas, berkenaan dengan rentetan insiden yang mengakibatkan kematian Allahyarham Muhammad Adib Mohd Kassim sebagai sesuatu yang menyeleweng dan terpesong daripada fakta sebenar yang telah diputuskan oleh Mahkamah Koroner Shah Alam pada 27 September 2019.

Tan Sri Tommy Thomas dalam buku memoirnya ‘ My Story: Justice in the Wilderness’ telah mengatakan, antara lain, kononnya:

i. Kecederaan Muhammad Adib adalah diakibatkan pengunduran kenderaan bomba dan kenderaan yang dinaiki Adib. Adib dilihat cuba memasuki kenderaannya dan ketika itulah beliau dihimpit (“pinned down”). Maka ia tidak disengajakan.

ii. Dapatan koroner Rofiah Mohamad adalah luar biasa kerana polis telah memaklumkan Tommy Thomas bahawa kemungkinan berlaku perbuatan khianat telah diketepikan sebagai penyebab kematian Muhammad Adib.

iii. Beliau juga berasa terkejut apabila mengetahui bahawa peguam Syazlin Mansor, yang juga mewakili keluarga Muhammad Adib untuk siasatan mengenai kematiannya. Sedangkan Syazlin juga mewakili Kementerian Perumahan dan Kerajaan Tempatan (KPKT) serta Jabatan Bomba dan Penyelamat.

Oleh itu, dia menghubungi menterinya Zuraida Kamaruddin untuk meminta agar pelantikan Syazlin sebagai wakil dibatalkan.

Sedangkan, fakta dan realiti sebenar seperti yang telah diperakui dalam dapatan Mahkamah Koroner Shah Alam, termasuklah:

1) Muhammad Adib berasa di dalam kenderaan van bomba Unit Bantuan Perkhidmatan Kecemasan (EMRS) yang berada di belakang jentera pemadam api;

2) Daripada keterangan dan bukti rakaman video, Muhammad Adib berada di dalam van bomba semasa van ini dan jentera pemadam api diserang oleh perusuh;

3) Van ini sedang dalam keadaan mengundur dan Muhammad Adib yang berada di tempat duduk penumpang hadapan telah membantu pemandu van dengan melihat ke cermin sisi. Pada ketika inilah Muhammad Adib telah ditarik ke luar van oleh perusuh;

4) Pada masa Muhammad Adib ditarik keluar, lebih daripada seorang perusuh telah menendang kuat ke arah pintu van sehingga menyebabkan tulang rusuk Muhammad Adib rosak;

5) Perusuh kemudian mencampakkan Muhammad Adib ke arah belakang van yang sedeng mengundur, yakni tepi pintu penumpang sehingga menyebabkan tulang belakangnya patah di beberapa tempat;

6) Sehari atau dua sebelum kematian Muhammad Adib, beliau mampu bercakap dengan baik dan telah mengaku kepada petugas di unit rawatan rapi yang menjaganya bahawa beliau telah ditarik keluar dan dibelasah. Perkara yang serupa turut dimaklumkan kepada ketua balai tempat Muhammad Adib bertugas semasa beliau melawat Muhammad Adib pada hari tersebut.

Tiada sebab kenapa arwah Adib hendak menipu.

Selain itu, Tan Sri Tommy Thomas selaku Peguam Negara juga maklum tentang pelantikan Syazlin sejak hari pertama pelantikan lagi. Beliau tidak mengambil sebarang tindakan sehinggalah tindakan Syazlin bertentangan dengan pendirian Tan Sri Tommy Thomas semasa inkues.

Penulisan Tan Sri Tommy Thomas dalam buku autobiografinya itu memberikan impak yang sangat menyeleweng kerana membenarkan kepalsuan berleluasa tanpa menghargai pengorbanan nyawa oleh seorang adiwira negara.

MACSA dan PPMM khuatir, kegagalan Tan Sri Tommy Thomas untuk memetik fakta sebenar akan merendah-rendahkan nilai dan harga nyawa barisan hadapan negara yang bermatian demi mempertahankan kedaulatan dan keselamatan negara.

Malah, rentetan peristiwa yang mengakibatkan kematian Muhammad Adib adalah sejarah hitam dalam keharmonian antara agama dan kaum di Malaysia.

Realitinya, Muhammad Adib terkorban ketika menjalankan tugas sebagai ahli Unit EMRS, Balai Bomba dan Penyelamat (BBP) Subang Jaya dalam insiden rusuhan kaum di Kuil Sri Mariamman.

Kematian beliau terpalit dengan isu perkauman apabila ada pihak yang menutup dan memesongkan fakta sebenar, sehingga timbul keperluan untuk mengadakan inkuiri menyiasat punca kematiannya. Proses ini yang berjalan dengan penuh tertib akan menjadi tidak bernilai jika Tan Sri Tommy Thomas dibenarkan untuk terus mengeluarkan kenyataan menyeleweng dalam memoirnya.

Tan Sri Tommy Thomas sebagai peguam negara sepatutnya mengetahui maklumat dari pihak polis tidak konklusif berbanding dgn penemuan fakta oleh koroner yang telah melalui proses undang undang dan dibuktikan. Adalah tidak munasabah dan tepat beliau bergantung semata-mata ke atas maklumat polis.

MACSA dan PPMM dengan itu menjemput semua pihak, termasuklah bekas Peguam Negara, Tan Sri Tommy Thomas untuk menghormati bukan saja keputusan inkuiri yang telah dibuat oleh Mahkamah Koroner tetapi lebih utama lagi, pengorbanan nyawa seorang anak muda yang sehingga kini masih belum terbela.

MACSA dan PPMM juga mendesak kerajaan untuk membuka semula kertas siasatan terhadap perusuh yang telah menyebabkan kematian Muhammad Adib.

Di bawah Artikel 3, Deklarasi Sejagat Hak Asasi Manusia 1948 (UDHR), setiap orang mempunyai hak untuk hidup dengan bebas dan selamat.

Menjadi tanggungjawab kerajaan Malaysia untuk memastikan hak ini terpelihara dan jika wujud pelanggaran kepada hak ini, pihak yang melanggar hak ini harus dipertanggungjawabkan di bawah undang-undang yang berkuatkuasa.

*Lukman Sheriff Alias*
*Prof Madya Dr Rafidah Hanim Mokhtar*
Pengerusi Bersama Malaysian Alliance of Civil Society Organisations in the UPR Process (MACSA)

*Datuk Zainul Rijal Abu Bakar*
Presiden Persatuan Peguam Muslim Malaysia (PPMM)


Keluar kenyataan sensitif: Tok Mat dipanggil polis beri keterangan

BANGI, 14 Zulhijjah 1443H, Khamis – Timbalan Presiden UMNO, Datuk Seri Mohamad Hassan akan dipanggil polis bagi memberi keterangan berhubung kenyataannya yang didakwa tidak sensitif terhadap penganut agama Hindu.

Perkara berkenaan disahkan Ketua Polis Daerah Sentul, Asisten Komisioner Beh Eng Lai yang menjelaskan kertas siasatan berhubung kes berkenaan telah dibuka,

“Kita akan mengambil keterangan beberapa saksi lain sebelum memanggil Mohamad.

“Kes itu disiasat mengikut Seksyen 505(c) Kanun Keseksaan serta Seksyen 233 Akta Komunikasi dan Multimedia,” katanya seperti dipetik akhbar tempatan, hari ini.

Terdahulu, Sayap Bersekutu BERSATU membuat laporan polis terhadap Ahli Dewan Undangan Negeri (ADUN) Rantau itu berikutan didakwa gagal memohon maaf kepada penganut agama Hindu dalam tempoh 24 jam.

Baru-baru ini, Mohamad yang lebih dikenali sebagai Tok Mat memenurusi wawancara Asia Times dikatakan merujuk kavadi sebagai ‘beban’ dalam menggambarkan kekalahan UMNO pada Pilihan Raya Umum ke-14 (PRU14).


Maghribi terima dua juta dos vaksin AstraZeneca

RABAT, 10 Jamadilakhir 1442H, Sabtu – Maghribi menerima dua juta dos vaksin AstraZeneca, semalam, sekali gus menjadi negara Afrika pertama yang mula melancarkan program imunisasi percuma di seluruh negara.

Penghantaran vaksin itu yang dibangunkan bersama Universiti Oxford telah dieksport dari India melalui penerbangan Royal Air Maric.

Vaksin itu turut akan dieksport ke negara berpendapatan pertengahan dan rendah pada minggu ini.

Setakat ini, penghasilan tiga vaksin COVID-19 yang paling mendapat pengiktirafan ramai termasuk AstraZeneca telah dikuasai oleh negara-negara maju.

Meskipun Mesir menerima 50,000 dos vaksin  dari Emiriah Arab Bersatu (UAE) pada Disember lalu, namun sehingga kini tiada negara Afrika yang  menerima bekalan secukupnya bagi memulakan imunisasi secara  besar-besaran.

Selain itu, Kementerian Kesihatan berkata, kempen vaksinasi percuma di Maghribi akan bermula pada minggu depan dengan menyasarkan petugas barisan hadapan termasuk pekerja kesihatan, anggota pihak berkuasa, guru dan warga emas di kawasan yang mempunyai jumlah jangkitan COVID-19 yang tinggi.

Sebanyak 3,000 lokasi vaksinasi telah disasarkan termasuk di kawasan yang sukar dijangka sebagai persiapan kepada petugas unit bergerak.

Sebelum ini, Rabat telah membuat pesanan sebanyak 66 juta dos vaksin, dan daripada jumlah itu, 25 juta dos adalah jenama AstraZeneca, di mana ia mempunyai perjanjian dengan Institut Serum India (SII) dan R-Pharm Rusia.

Jumlah selebihnya adalah perjanjian bersama Sinopharm China.

Maghribi dijangka akan menerima kumpulan vaksin pertama dari Sinopharm China pada 27 Januari, kata kementerian kesihatan tanpa memberi keterangan lanjut.

AstraZeneca memerlukan dua dos penyuntikan namun tidak seperti vaksin lain, ia tidak memerlukan penyimpanan ultra sejuk, menjadikannya lebih mudah dilancarkan di negara-negara panas dan lokasi terpencil.

Semalam, sebanyak 464,844 kes jangkitan baharu COVID-19 termasuk 8,105 kematian di Maghribi. -Agensi


Angka kematian akibat gempa bumi Maghribi cecah 2,800 nyawa

RABAT, 26 Safar 1445H, Selasa – Angka kematian akibat gempa bumi kuat di Maghribi meningkat kepada 2,854 orang, menurut Kementerian Dalam Negeri negara itu pada Isnin.

Dalam satu kenyataan, kementerian itu memaklumkan seramai 2,562 lagi cedera dalam kejadian gempa bumi pada lewat Jumaat, lapor Agensi Anadolu.Menurut Kajian Geologi Amerika Syarikat (USGS), pusat gempa pada kedalaman 18.5 kilometer, iaitu 75 kilometer (46.6 batu) barat daya Marrakech.

Kerosakan besar akibat gempa bumi itu dilaporkan di Marrakech, Tapak Warisan Dunia UNESCO.

Pasukan penyelamat pada Isnin terus giat mengesan mangsa hilang yang terperangkap di bawah runtuhan.

Beberapa pasukan penyelamat asing telah pun tiba di negara ini untuk menyertai usaha menyelamat.

Maghribi setakat ini telah menerima tawaran bantuan daripada Sepanyol, UK, Qatar dan Emiriah Arab Bersatu.

Pada hari Ahad, kerajaan Maghribi melancarkan akaun khas dengan perbendaharaan dan Bank Maghribi bagi menerima sumbangan untuk mangsa gempa. – Bernama


PRN Johor: MIC tuntut bertanding di DUN Bukit Batu

BANGI, 20 Rejab 1443H, Selasa – MIC Johor menuntut mahu bertanding di Dewan Undangan Negeri (DUN) Bukit Batu yang merupakan bekas kerusi pembangkang menjelang Pilihan Raya Negeri (PRN) Johor, 12 Mac ini.

Ketua MIC Bahagian Kulai, S Suppayah berkata, MIC sebulat suara memutuskan hasrat memohon kerusi DUN Bukit Batu pada mesyuarat, dua hari lalu.

“Kesemua sayap MIC, Pemuda, Wanita, Putera dan Puteri sedia menghadapi cabaran ini dengan jenteranya bersama BN Kulai dan terus membantu masyarakat India di semua DUN dalam Parlimen Kulai,” katanya dalam kenyataan, hari ini.

Beliau berharap, Barisan Nasional (BN) memberi MIC peluang bertanding di kawasan itu, sekali gus menunjukkan aspirasi Keluarga Malaysia dan konsep Bangsa Johor yang disanjungi di Parlimen Kulai.

“Walaupun kerusi DUN Bukit Batu dianggap sebagai kawasan mencabar, kami membuat tuntutan ini atas dasar tanggungjawab disempurnakan MIC Kulai membantu masyarakat setempat bersama BN Kulai dan penyelaras DUN, Datuk Mohd Jafni.

“Pengundi India di DUN Bukit Permai dan DUN Senai masing-masing seramai 5,216 (13.26 peratus) dan 7,996 (12.64 peratus), dengan peratus pengundi India seramai 3,790 pengundi atau 8.25 peratus, MIC yakin akan memenangi DUN Bukit Batu dengan kerjasama parti komponen BN.

“MIC juga mempunyai hubungan baik bersama Ketua BN Kulai, Datuk Zainal Abidin yang mengetahui tahap perkhidmatan MIC di Kulai, khususnya sejak Perintah Kawalan Pergerakan (PKP),” katanya.

Beliau menjelaskan, pada Pilihan Raya Umum ke-14 (PRU14), DUN Bukit Batu dimenangi Timbalan Pengerusi PKR Johor, Jimmy Puah dengan majoriti 10,057 menewaskan calon BN-MCA, Teo Lee Ho (7,048 undi) dan calon PAS, Juwahir Amin (1,888 undi).

“DUN Bukit Batu terletak di dalam Parlimen Kulai yang dimenangi Teo Nie Ching dari DAP dengan undi sebanyak 55,312,” jelas beliau.